pythainlp/thai-wiki-dataset-v4 huggingface dataset:
สนธิสัญญาเขตแดนเยอรมนี–สหภาพโซเวียต

สนธิสัญญาเยอรมนี–สหภาพโซเวียตว่าด้วยมิตรภาพ ความร่วมมือ และการกำหนดเขตแดน (หรือในชื่อว่า สนธิสัญญาเยอรมนี–สหภาพโซเวียตว่าด้วยพรมแดนและมิตรภาพ) เป็นสนธิสัญญาซึ่งลงนามโดยนาซีเยอรมนีกับสหภาพโซเวียต เมื่อวันที่ 28 กันยายน พ.ศ. 2482 หลังจากการรุกรานโปแลนด์ร่วมกัน ผู้ลงนามได้แก่ โจอาคิม ฟอน ริบเบนทรอพ และวยาเชสลาฟ โมโลตอฟ รัฐมนตรีว่าการกระทรวงการต่างประเทศของเยอรมนีและสหภาพโซเวียตตามลำดับ สนธิสัญญาดังกล่าวเป็นผลสืบเนื่องมาจากสนธิสัญญาโมโลตอฟ-ริบเบนทรอพ เมื่อวันที่ 23 สิงหาคมปีเดียวกัน โดยเนื้อหาในสนธิสัญญาจำนวนน้อยเท่านั้นที่มีการประกาศต่อสาธารณะ
สัญญาลับ.
สนธิสัญญาดังกล่าวมีสัญญาลับหลายประการ โดยส่วนหนึ่งอนุญาตให้มีการแลกเปลี่ยนประชากรสัญชาติรัสเซียและเยอรมันระหว่างทั้งสองประเทศจากเขตยึดครองโปแลนด์ของแต่ละฝ่าย การกำหนดเขตอิทธิพลในยุโรปกลางใหม่จากสนธิสัญญาโมโลตอฟ-ริบเบนทรอพ ตลอดจนถึงข้อตกลงในการปราบปราม "การปลุกปั่นของชาวโปแลนด์" 
เมื่อกองทัพเยอรมันรุกรานโปแลนด์ เยอรมนีได้ยึดครองจังหวัดลูบลินและทางตะวันออกของจังหวัดวอร์ซอ ซึ่งเป็นดินแดนที่กำหนดให้อยู่ในเขตอิทธิพลของสหภาพโซเวียตตามสนธิสัญญาโมโลตอฟ–ริบเบนทรอพ เพื่อชดเชยความสูญเสียดังกล่าว ข้อตกลงลับในสนธิสัญญานี้จึงได้โอนลิทัวเนีย ยกเว้นดินแดนส่วนเล็ก ๆ ในแคว้นซูเวากีหรือที่บางครั้งถูกเรียงว่า สามเหลี่ยมซูเวากี ให้อยู่ในเขตอิทธิพลของสหภาพโซเวียต หลังจากการโอนดินแดนดังกล่าว สหภาพโซเวียตได้ยื่นคำขาดต่อลิทัวเนียและยึดครองประเทศเมื่อวันที่ 15 มิถุนายน พ.ศ. 2483 และสถาปนาสาธารณรัฐสังคมนิยมโซเวียตลิทัวเนีย
การทำเหมืองเหล็กสวีเดนระหว่างสงครามโลกครั้งที่สอง

แร่เหล็กสวีเดน ถือได้ว่าเป็นปัจจัยทางเศรษฐกิจที่สำคัญในเขตสงครามยุโรปของสงครามโลกครั้งที่สอง ทั้งฝ่ายสัมพันธมิตรและนาซีเยอรมนีต่างต้องการควบคุมย่านอุตสาหรรมเหมืองแร่ทางเหนือสุดของสวีเดน ล้อมรอบเมืองทำเหมืองเยลิวาระและคิรูนา ความสำคัญของประเด็นดังกล่าวเพิ่มสูงขึ้นหลังจากแหล่งแร่เหล็กอื่น ๆ ของเยอรมนีถูกขัดขวางโดยการปิดล้อมทางทะเลของสหราชอาณาจักรระหว่างยุทธนาวีแอตแลนติก ทั้งแผนการที่จะให้ความช่วยเหลือฟินแลนด์ระหว่างสงครามฤดูหนาวของอังกฤษและฝรั่งเศส และการยึดครองเดนมาร์กและนอร์เวย์ (ปฏิบัติการแวเซรือบุง) ล้วนตั้งอยู่บนเจตนาที่จะกีดกันมิให้ฝ่ายตรงข้ามสามารถเข้าถึงการผลิตเหล็กกล้าอันสำคัญยิ่งระหว่างสงคราม
เบื้องหลัง.
ความตกลงนาวิกอังกฤษ-เยอรมนี (AGNA) ค.ศ. 1935 ซึ่งเป็นการจัดทำข้อตกลงระหว่างอังกฤษและเยอรมนี ได้ท้าทายเอกราชของสวีเดนและนโยบายที่ต้องการคงความเป็นกลางอย่าวเหนียวแน่น แม้ว่าจะขัดต่อสนธิสัญญาแวร์ซาย ความตกลงนาวิกระหว่างทั้งสองประเทศได้เปิดโอกาสให้เยอรมนีเพิ่มขนาดของกองทัพเรือจนมีขนาดเป็นหนึ่งในสามของขนาดของราชนาวีอังกฤษ ขณะเดียวกัน อังกฤษยังได้ตกลงที่จะถอนกองทัพเรือออกจากทะเลบอลติกอย่างสมบูรณ์ ทำให้เยอรมนีมีอำนาจครอบงำในพื้นที่ ซึ่งเป็นภัยคุกคามต่อสวีเดนและประเทศบอลติกอื่น ๆ
ความตกลงนาวิกอังกฤษ-เยอรมนียังได้เป็นผลให้กองทัพเรือเยอรมันสามารถควบคุมการสัญจรทางทะเลส่วนใหญ่ทั้งในและนอกทะเลบอลติกได้ รวมไปถึงการสัญจรทางทะเลผ่านอ่าวบอทเนีย การนำเข้าแร่เหล็กของเยอรมนีส่วนมากมาจากอ่าวบอทเนียและเมืองท่าลูเลียของสวีเดน อย่างไรก็ตาม ลูเลียเป็นน้ำแข็งในช่วงฤดูหนาว ดังนั้น เมืองท่านาร์วิกของนอร์เวย์จึงกลายมาเป็นเมืองท่าที่สำคัญสำหรับการขนส่งแร่เหล็กในช่วงฤดูหนาว ส่วนเมืองท่าที่ไม่เป็นน้ำแข็งในฤดูหนาวอีกแห่งหนึ่ง คือ โอเซโลซันด์ ทางตอนใต้ของสต็อกโฮล์ม สำหรับแร่เหล็กจากเหมืองแร่ในเบิร์กสลาเกน เนื่องจากแร่เหล็กมีความสำคัญต่อความพยายามเสริมสร้างกองทัพของเยอรมนี และเนื่องจาก 50% จากการนำเข้าแร่เหล็กของเยอรมนีมาจากสวีเดน ความปลอดภัยของเส้นทางการค้าในทะเลบอลติกจึงมีความสำคัญอย่างยิ่งต่อเยอรมนี
ก่อนหน้าสงครามโลกครั้งที่สอง เยอรมนีสามารถผลิตแร่เหล็กได้เพียงหนึ่งในสี่ของปริมาณการบริโภคแร่เหล็กทั้งปี โดยส่วนที่เหลือจำเป็นต้องนำเข้าจากต่างประเทศ ในปี ค.ศ. 1940 การนำเข้าแร่เหล็กจากสวีเดน เช่นเดียวกันนอร์เวย์ คิดเป็นน้ำหนักกว่า 11,550,000 ตัน จากปริมาณแร่เหล็กที่เยอรมนีใช้ไปทั้งหมด 15,000,000 ตันในปีนั้น
ความพยายามขัดขวางเส้นทางการค้าเยอรมนี-สวีเดนของอังกฤษ.
การห้ามการค้าแร่เหล็กระหว่างเยอรมนีและสวีเดนเป็นภารกิจทางทหารหลักของอังกฤษในช่วงเดือนแรก ๆ ของสงครามโลกครั้งที่สอง วินสตัน เชอร์ชิลล์ ระหว่างดำรงตำแหน่งรัฐมนตรีกระทรวงทหารเรือตั้งแต่เดือนกันยายน ค.ศ. 1939 ถึงเดือนพฤษภาคม ค.ศ. 1940 ได้อุทิศความพยายามอย่างมากให้กับภารกิจดังกล่าว เขาได้ผลักดันการริเริ่มสองประการ
อย่างแรก คือ การส่งกองเรืออังกฤษเข้าไปยังทะเลบอลติกเพื่อหยุดการขนส่งแร่เหล็กจากเมืองท่าทั้งสองของสวีเดน (ลูเลียและโอเซโลซันด์) มิให้ไปถึงเยอรมนี โครงการดังกล่าวถูกเรียกว่า โครงการแคเธอรีน และได้รับการวางแผนโดยจอมพลเรือ วิลเลียม บอยล์ เอิร์ลแห่งคอร์กที่ 12 อย่างไรก็ตาม เหตุการณ์ต่าง ๆ ที่เกิดขึ้นเฉียบพลันได้ทำให้โครงการดังกล่าวต้องถูกยกเลิกไปในที่สุด
โครงการที่สอง ปฏิบัติการวิลเฟรด เป็นการวางทุ่นระเบิดใกล้กับนอร์วีเจียนลีดส์ ทางน้ำภายในประเทศตามชายฝั่งนอร์เวย์ ซึ่งเรือขนส่งแร่เหล็กจาสวีเดนใช้เดินทางไปยังเยอรมนีในช่วงฤดูหนาว โครงการดังกล่าวเริ่มต้นในเวลาเดียวกับที่เยอรมนีรุกรานนอร์เวย์และส่งผลให้โครงการดังกล่าวถูกยกเลิกอย่างรวดเร็ว
ระห่ำ กระฉูด

ระห่ำ กระฉูด  เป็นภาพยนตร์ฮอลลีวูด นำแสดงโดย แดนนี เทรโฮ, โรเบิร์ต เดอ นีโร, สตีเว่น ซีกัล, มิเชลล์ ร็อดริเกซ, เจสสิกา อัลบา, ลินด์ซีย์ โลแฮน กำกับการแสดงและบทภาพยนตร์โดยโรเบิร์ต ร็อดริเกซ
เรื่องย่อ.
มาเชเต (แดนนี เทรโฮส์) เป็นนายตำรวจเชื้อสายเม็กซิโก เขาเป็นนักฆ่าระดับมืออาชีพ แต่ทว่าถูกหักหลัง ลูกเมียถูกฆ่าตายหมด 5 ปีผ่านไป มาเชเตมาใช้ชีวิตอย่างหลบ ๆ ซ่อน ๆ ที่เท็กซัส พรมแดนสหรัฐ-เม็กซิโก ในฐานะคนหลบหนีเข้าเมืองเหมือนเช่นชาวเม็กซิโกคนอื่น ๆ ที่นั่น สมาชิกวุฒิสภาสหรัฐอเมริกาจะมีการเลือกตั้ง แม็กลัฟลิน (โรเบิร์ต เดอ นีโร) กำลังได้รับความนิยมจากนโยบายผลักดันชาวเม็กซิโกให้ออกไปจากพื้นที่ด้วยความละมุนละม่อม วันหนึ่ง มาเชเตได้รับการติดต่อให้ไปสังหารแม็กลัฟลิน แต่ทว่าเกิดความผิดพลาด กลับเป็นมาเชเตเองที่ถูกตามล่า ด้วยความแค้นบวกกับการถูกตามล่า มาเชเตจึงต้องสู้ด้วยการใช้อาวุธชนิดต่าง ๆ โดยเฉพาะอย่างยิ่งมีดยาวที่มีชื่อเรียกว่า "มาเชเต" โดยมีผู้ช่วยเป็น 3 สาวสวยผู้รักความยุติธรรม ที่แต่ละคนมีความแสบสันต์ไม่แพ้กันทั้ง 3 คน ได้แก่ เช สาวรถบรรทุกที่มาเชเตช่วยไว้จากแก๊งค์ทรชน (มิเชลล์ ร็อดริเกซ), เอพริล สาวไฮโซลูกสาวของคู่ปรับที่โดนจับมาเป็นตัวประกันแต่กลับใจมาช่วยเพราะหลงเสน่ห์ มาเชเต (ลินด์ซีย์ โลฮาน) และซาร์ทานา ตำรวจตรวจคนเข้าเมืองที่ทนความอยุติธรรมในสังคมไม่ไหว (เจสสิก้า อัลบ้า) ก่อนที่จะรู้ว่าเบื้องหลังทั้งหมดนั้นคือการค้ายาเสพย์ติดข้ามพรมแดนครั้งใหญ่ คือ ทอเรส (สตีเว่น ซีกัล) อดีตนางจ้างเก่าของมาเชเตที่หักหลังเขาเป็นคนบงการ
เบื้องหลังและคำวิจารณ์.
Machete เป็นผลงานการกำกับของ โรเบิร์ต ร็อดริเกซ ผู้กำกับหนุ่มเชื้อสายเม็กซิโก ที่มีผลงานในลักษณะคล้ายคลึงกันนี้ก่อนหน้านั้นออกมาหลายเรื่อง ไม่ว่าจะเป็น "Desperado" (1995), "From Dusk till Dawn" (1996), "Planet Terror" (2007) เป็นต้น ซึ่งทุกเรื่องได้รับการกล่าวขานว่าเป็นภาพยนตร์ที่มีรูปแบบที่สนุกสะใจในแบบภาพยนตร์เกรดบี
Machete ถูกพัฒนาบทบาทตัวละครจากบทสมทบใน "Spy Kids" (2001) ซึ่งเป็นภาพยนตร์แนวแฟนตาซีสำหรับเด็กของร็อดริเกซ ให้มาเป็นตัวละครเอกในเรื่องนี้ โดยมี แดนนี เทรโฮ นักแสดงชาวเม็กซิโก ผู้ที่เป็นที่รู้จักกันดีกับภาพยนตร์โลดโผนอเมริกัน-เม็กซิโกแบบนี้ โดยในครั้งนี้ นับเป็นครั้งแรกที่เทรโฮมารับบทเป็นนักแสดงนำ จากที่เคยเป็นตัวประกอบหรือตัวร้ายอยู่เสมอ พร้อมด้วยนักแสดงที่มีชื่อเสียงหลายคน ทั้ง โรเบิร์ต เดอ นีโร, สตีเว่น ซีกัล, มิเชลล์ ร็อดริเกซ, เจสสิกา อัลบา, ลินด์ซีย์ โลแฮน และ ดอน จอห์นสัน
คำว่า Machete เป็นภาษาสเปนที่หมายถึง มีดขนาดยาว ที่นิยมใช้กันในหมู่ชาวเม็กซิโก ซึ่งตัวละครเอกในเรื่องจะใช้เป็นอาวุธประจำกาย
ภาพยนตร์ได้รับคำวิจารณ์ว่า ทำได้สนุก มีอารมณ์ขันแบบร้าย ๆ ในรูปแบบของร็อดริเกซ และถึงแม้ว่าจะมีนักแสดงที่มีชื่อเสียงหลายคนมาร่วมแสดง แต่ก็ได้รับการเฉลี่ยบทไปอย่างครบถ้วน ทำให้ไม่มีใครแสดงได้เหลื่อมล้ำกว่ากัน แต่ทว่าก็มีหลายฉากที่หวาดเสียวและรุนแรง ทำให้ได้รับเรต R ในการฉายระดับสากล และภาพยนตร์ที่เหมาะสมกับผู้มีอายุตั้งแต่18 ปีขึ้นไปในประเทศไทย
สำหรับเว็บไซต์IMDbได้ให้คะแนนภาพยนตร์เรื่องนี้ไปทั้งหมด 7.5 ดาว จากทั้งหมด 10 ดาว และในสยามโซนให้ไปถึง 8.44 ดาว
กษาปณ์ จำปาดิบ

กษาปณ์ จำปาดิบ ชื่อเล่น อ๋อง เป็นนักร้องและนักแสดงชาวไทย มีชื่อเสียงจากการขับร้องเพลง "มีอะไรอ๊ะเปล่า"
ประวัติ.
กษาปณ์ จำปาดิบ เกิดเมื่อวันที่ 10 พฤษภาคม พ.ศ. 2512 ที่อำเภอพัฒนานิคม จังหวัดลพบุรี ชีวิตส่วนตัว สมรสกับ นิธิมา จำปาดิบ และบุตรชาย 1 คน คือ ณกรณ์ จำปาดิบ
การทำงาน.
กษาปณ์เริ่มเข้าสู่วงการบันเทิง โดยการถ่ายแบบลงนิตยสาร จากการแนะนำของเพื่อนที่รู้จักกับบรรณาธิการนิตยสารฉบับหนึ่ง และเริ่มมีงานโฆษณาเข้ามา เช่น รถซูซูกิ ไมโล รถจักรยานยนต์ฮอนด้าบีท แบนโรลออน ประกันภัยเอไอเอ และได้มีโอกาสเล่น มิวสิกวิดีโอ ของ นรินทร ณ บางช้าง จนได้แสดงภาพยนตร์เรื่อง มีนากะอาทิตย์ ร่วมกับ ศตวรรษ ดุลยวิจิตร, วิชุดา พินดัม และ ยาสุฮารา เรอิโกะ อดีตนักร้องวง โชโจไต
อัลบั้มเพลงชุดแรกของกษาปณ์วางแผงในปี พ.ศ. 2535 ภายใต้สังกัด มูเซอร์ เรคคอร์ดส จากการติดต่อของ ประภาส ชลศรานนท์ โดยกษาปณ์เป็นศิลปินรายแรกของค่ายอีกด้วย มีเพลงฮิตอย่าง "มีอะไรอ๊ะเปล่า", "ฉันมันเลว" แต่เพลงที่เหมาะกับตัวตนของกษาปณ์มากที่สุด คือ "ภูผา" และ "ผู้หวังดี" ปีต่อมาจึงได้ออกอัลบั้มชุด "กษาปณ์ ม้วน 2" และมีโอกาสร่วมทัวร์คอนเสิร์ตกับ ทอม ดันดี จนเกิดความสนิทสนมกัน จากนั้นค่ายมูเซอร์ถูกกลุ่มวอร์เนอร์มิวสิคเข้าซื้อกิจการพร้อมกับดี-เดย์ เอ็นเทอร์เทนเมนท์ และควบรวมเป็น วอร์นเนอร์ มิวสิค ไทยแลนด์ กษาปณ์จึงออกอัลบั้มเพลงต่อมาอีกในสังกัดดังกล่าว ภายหลังจึงหันมาแสดงละคร และภาพยนตร์อีกหลาย ๆ เรื่อง พร้อมกับเป็นเจ้าหน้าที่มูลนิธิร่วมกตัญญูจนถึงปัจจุบัน
บั้งไฟ ฟิล์ม

บั้งไฟ ฟิล์ม เป็นบริษัทสร้างภาพยนตร์ บริหารงานโดย เพ็ชรทาย วงษ์คำเหลา หรือ หม่ำ จ๊กมก จากภาพยนตร์เรื่อง บอดี้การ์ดหน้าเหลี่ยม และ แหยม ยโสธร ที่ทำรายได้เกิน 100 ล้านบาท ภาพยนตร์ส่วนมากสร้างกับ สหมงคลฟิล์ม
ผู้กำกับภาพยนตร์.
ฯลฯ
นักแสดงหลัก.
ฯลฯ
ทรงคล้ายทรงกลมแบนข้าง

ทรงคล้ายทรงกลมแบนข้าง  เป็นทรงคล้ายทรงกลมที่มีแกนเชิงขั้วยาวกว่าเส้นผ่านศูนย์กลางบริเวณเส้นศูนย์สูตร ซึ่งมีลักษณะแตกต่างจากทรงคล้ายทรงกลมแบนขั้ว
สมบัติ.
ทรงคล้ายทรงกลมแบนข้างมีพื้นที่ผิว หาได้จากสูตร
<math>A = 2\pi\left(a^2+\frac{a b o\!\varepsilon}{\sin(o\!\varepsilon)}\right)</math>
โดยที่ <math>o\!\varepsilon=\arccos\left(\frac{a}{b}\right)</math> คือ ความเยื้องศูนย์กลางเชิงมุมของทรงรี <math>e=\sin(o\!\varepsilon)</math> คือ ค่าความเยื้องศูนย์กลางเดิมของรูป <math>b</math> คือ รัศมีบริเวณขั้ว และ <math>a</math> คือ รัศมีบริเวณเส้นศูนย์สูตร
ปริมาตรของทรงกลมแบนข้างสามารถคำนวณได้จากสูตร <math>V = \frac{4}{3}\pi a^2 b</math>
เบร็ต ไมเคิลส์

เบร็ต ไมเคิลส์  เกิดเมื่อวันที่ 15 มีนาคม ค.ศ. 1963 เป็นนักร้อง นักแสดง ผู้กำกับ นักเขียนบท โปรดิวเซอร์ คนดังทางรายการเรียลลิตี้โชว์ ชาวอเมริกัน เขาเริ่มมีชื่อเสียงครั้งแรกในฐานะนักร้องนำวงแกลมเมทัล พอยซัน นอกเหนือจากการเป็นนักร้องนำวงดังกล่าว เขายังมีอัลบั้มเดี่ยว ซึ่งก็มีติดอันดับเพลง เขาปรากฏตัวในรายการเรียลลิตี้ทางช่องวีเอชวัน ที่ชื่อ "Rock of Love with Bret Michaels" และฤดูกาลต่อไป และยังเป็นคณะกรรมการรายการแสดงความสามารถอย่าง "Nashville Star" เขาเป็นผู้ชนะรายการเรียลลิตั้ทางช่องเอ็นบีซี ที่ชื่อรายการ "Celebrity Apprentice 3"
ราหุล คานธี

ราหุล ราชีพ คานธี (อักษรโรมัน: Rahul Rajiv Gandhi; ; เกิด 19 มิถุนายน ค.ศ. 1970) เป็นนักการเมืองชาวอินเดียและอดีต สมาชิกรัฐสภาอินเดีย ผู้เป็นตัวแทนของอเมถี รัฐอุตตรประเทศ และวยนาท รัฐเกรละในโลกสภา เขาเป็นสมาชิกของพรรคคองเกรสแห่งชาติอินเดีย พรรคฝ่ายค้านหลัก และเป็นหัวหน้าพรรคฯ ในเดือนธันวาคม ค.ศ. 2017 ถึงเดือนกรกฎาคม ค.ศ. 2019 ในวันที่ 23 มีนาคม ค.ศ. 2023 ศาลในรัฐคุชราตตัดสินให้จำคุกเขาเป็นเวลา 2 ปีจากการปราศรัยต่อนายกรัฐมนตรี นเรนทระ โมที เกี่ยวกับข้อกล่าวหาหมิ่นประมาทต่อนามสกุลของเขาใน ค.ศ. 2019 ข้อตัดสินนั้นทำให้เขาถูกถอดถอนออกจากรัฐสภา
เดวิด แฮสเซลฮอฟ

เดวิด ไมเคิล แฮสเซลฮอฟ  หรือฉายา เดอะฮอฟ  เกิดเมื่อวันที่ 17 กรกฎาคม ค.ศ. 1952 เป็นนักแสดง นักร้อง โปรดิวเซอร์ นักธุรกิจชาวอเมริกัน เขาเป็นที่รู้จักในการแสดงนำในบทไมเคิล ไนต์ ในซีรีส์โด่งดังในคริสต์ทศวรรษ 1980 เรื่อง "Knight Rider" และบทผู้เฝ้าระวังชายหาด กับบทมิตช์ บัคแนนอน ในซีรีส์ "Baywatch" แฮสเซลฮอฟยังร่วมสร้างใน "Baywatch" หลายฤดูกาลในคริสต์ทศวรรษ 1990 จนถึงปี 2001 เมื่อซีรีส์จบลงใน "Baywatch Hawaii" 
แฮสเซลฮอฟยังก้าวสู่อาชีพด้านดนตรีในช่วงปลายคริสต์ทศวรรษ 1980 และต้นคริสต์ทศวรรษ 1990 เขายังแสดงที่บริเวณกำแพงเบอร์ลิน ในปี ค.ศ. 1989 เขาประสบความสำเร็จในอาชีพนักร้องที่ไม่ยาวของเขา กับกลุ่มผู้ฟังหลังในประเทศยุโรปที่พูดภาษาเยอรมันเป็นหลัก แฮสเซลฮอฟยังร่วมในรายการแสดงความสามารถหลายรายการ เช่น รายการทางช่องเอ็นบีซี รายการ "America's Got Talent" ระหว่างปี 2006-2009 แฮสเซลฮอฟถูกออกจากรายการ "Dancing with the Stars" เป็นคนแรกของรายการนี้ในฤดูกาลที่ 11
รายพระนามคู่อภิเษกสมรสในพระมหากษัตริย์กรีซ

ตำแหน่งคู่อภิเษกสมรสในพระมหากษัตริย์แห่งเฮเลนส์ เป็นผู้อภิเษกสมรสกับพระประมุขแห่งราชอาณาจักรกรีซในระหว่างรัชกาลของแต่ละพระองค์ ซึ่งพระประมุขจะดำรงพระอิสริยยศ "สมเด็จพระราชาธิบดีแห่งเฮลเลนส์" และคู่อภิเษกสมรสทุกพระองค์จะดำรงพระอิสริยยศ "สมเด็จพระราชินีแห่งเฮลเลนส์" ซึ่งอยู่ในระหว่าง พ.ศ. 2379 ถึง พ.ศ. 2517
ผ้าผูกคอหูกระต่าย

ผ้าผูกคอหูกระต่าย  หมายถึงผ้าผูกคอชนิดหนึ่ง ผูกเป็นรูปโบ นิยมใส่ในพิธีการ หรือใส่กับชุดสูท
ต้นตำรับและประวัติ.
มีต้นกำเนิดมาจากทหารรับจ้างโครเอเชียในสงครามปรัสเซีย ระหว่างคริสต์ศตวรรษที่ 17
ไกรลาศ เกรียงไกร

พันโท ไกรลาศน์ ยวงใย (เกิด 30 พฤศจิกายน พ.ศ. 2493) ชื่อเล่น อี๊ด หรือชื่อในการแสดง ไกรลาศ เกรียงไกร เป็นนักแสดงชายและทหารบกชาวไทย เป็นนักแสดงสมทบในภาพยนตร์และละครโทรทัศน์หลายเรื่อง
ประวัติ.
เกิดเมื่อวันที่ 30 พฤศจิกายน พ.ศ. 2493 ที่จังหวัดพระนคร โดยเป็นบุตรคนที่ 9 จากบุตรทั้งหมด 9 คน ของ พ.ต.วิมล และ นางกรุณา ยวงใย
เคยได้รับรางวัลตุ๊กตาทองสาขานักแสดงประกอบชายยอดเยี่ยม ประจำปี พ.ศ. 2521 จากเรื่อง "เทพธิดาบาร์ 21" จากการกำกับของ ยุทธนา มุกดาสนิท และมีชื่อเข้าชิงรางวัลเดียวกันนี้อีกครั้ง ในปี พ.ศ. 2525 จากเรื่อง "พลฯ ทองดีใจซื่อ"
ผลงานการแสดงภาพยนตร์เรื่องอื่น ๆ เช่น "ลูกอีสาน" ในปี พ.ศ. 2525, "ด้วยเกล้า" ในปี พ.ศ. 2530, "คู่กรรม" ในปี พ.ศ. 2531 และ "คนจร ฯลฯ" ในปี พ.ศ. 2542
ทางด้านผลงานทางละครโทรทัศน์ เช่น เลือดเข้าตา ทางช่อง 5 ในปี พ.ศ. 2538, รักเกินพิกัดแค้น ทางช่อง 7 ในปี พ.ศ. 2547, ตารีบุหงา ทางช่อง 5 ในปีเดียวกัน, อุบัติเหตุหัวใจ ทางช่อง 5 ในปี พ.ศ. 2550, ชุมทางเสือเผ่น ทางช่อง 3 ในปี พ.ศ. 2551, พระจันทร์ลายพยัคฆ์ ทางช่อง 7 ในปี พ.ศ. 2553, รักไม่มีวันตาย ทางช่อง 3 ในปี พ.ศ. 2554, คุณชายพุฒิภัทร, มนต์จันทรา, ฟาร์มเอ๋ย ฟาร์มรัก , จุดนัดภพ ทางช่อง 3, โดมทอง และนักสู้มหากาฬ ทางช่อง 7 ในปี พ.ศ. 2556 เป็นต้น
นอกจากนี้ พ.ท.ไกรลาศน์ ยวงใย ยังดำรงตำแหน่ง ผู้ให้คำปรึกษาประจำคลินิกจิตสังคมศาลจังหวัดปทุมธานี กลุ่มงานผู้ให้คำปรึกษาประจำคลินิกจิตสังคม ศาลจังหวัดปทุมธานี และเป็นผู้ประนีประนอมประจำศาลจังหวัดพระนครศรีอยุธยา ตั้งแต่ปี พ.ศ. 2561 จนถึงปัจจุบัน
สนธิสัญญาแบร์น

สนธิสัญญาแบร์น  ซึ่งมีการลงนามเมื่อวันที่ 9 ตุลาคม ค.ศ. 1874 เป็นสนธิสัญญาซึ่งก่อตั้งสหภาพไปรษณีย์ทั่วไป ซึ่งในปัจจุบันเปลี่ยนชื่อเป็นสหภาพสากลไปรษณีย์นับตั้งแต่ ค.ศ. 1878 เนื่องจากมีประเทศสมาชิกเพิ่มขึ้น
สนธิสัญญาดังกล่าวมีการลงนามในกรุงแบร์น ประเทศสวิตเซอร์แลนด์ ซึ่งเป็นที่มาของชื่อสนธิสัญญา เป็นผลมาจากการประชุมระหว่างประเทศซึ่งจัดขึ้นโดยรัฐบาลสวิสเมื่อวันที่ 15 กันยายน ค.ศ. 1874 ในการประชุมมีผู้แทนจาก 22 ประเทศเข้าร่วม แผนสำหรับการประชุมได้ถูกร่างขึ้นโดยเฮนริช ฟอน สเตฟาน เจ้าหน้าที่ไปรษณีย์ชาวเยอรมัน
จุดประสงค์ของสนธิสัญญาเพื่อประสานและวางระเบียบบริการไปรษณีย์ เพื่อให้การแลกเปลี่ยนไปรษณีย์ระหว่างประเทศเป็นไปอย่างเสรี ประเทศผู้ลงนามในสนธิสัญญา ณ ขณะนั้น ได้แก่ จักรวรรดิเยอรมัน จักรวรรดิออสเตรีย-ฮังการี เบลเยี่ยม เดนมาร์ก อียิปต์ สเปน สหรัฐอเมริกา ฝรั่งเศส สหราชอาณาจักร กรีซ อิตาลี ลักเซมเบิร์ก เนเธอร์แลนด์ โปรตุเกส โรมาเนีย จักรวรรดิรัสเซีย เซอร์เบีย สหราชอาณาจักรสวีเดนและนอร์เวย์ สวิตเซอร์แลนด์ และจักรวรรดิออตโตมัน
วันที่ 9 ตุลาคมของทุกปีจะมีการจัดงานวันไปรษณีย์โลก เพื่อรำลึกถึงวันที่มีการลงนามในสนธิสัญญาดังกล่าว
บั้งไฟ สตูดิโอ

บั้งไฟ สตูดิโอ เป็นบริษัทลูกของ เวิร์คพอยท์ เอ็นเทอร์เทนเมนท์ บริหารงานโดย เพ็ชรทาย วงษ์คำเหลา (หม่ำ จ๊กม๊ก) รับผลิตรายการโทรทัศน์ทุกรูปแบบ ซึ่งจะสร้างรายการโทรทัศน์ทุกรายการคู่กับ เวิร์คพอยท์ เอ็นเทอร์เทนเมนท์
ผู้กำกับการแสดง.
เพ็ชรทาย วงษ์คำเหลา
ฯลฯ
นักแสดง.
ฯลฯ
ศักดา แซ่เอียว

ศักดา แซ่เอียว (ชื่อเล่น: เซีย หรือ รู้จักในนาม เซียไทยรัฐ) เป็นนักเขียนการ์ตูนล้อการเมือง และ พิธีกรชาวไทย เขาเขียนการ์ตูนล้อการเมืองประจำหน้า 3 หนังสือพิมพ์ไทยรัฐ (เขาขอลาพักการทำงานดังกล่าว ระหว่างวันพุธที่ 29 พฤษภาคม - วันอังคารที่ 4 มิถุนายน พ.ศ. 2556 เพื่อรักษาตัวจากโรคหลอดเลือดสมอง) และยังมีบทบาทในแนวร่วมประชาธิปไตยต่อต้านเผด็จการแห่งชาติ โดยเข้าร่วมการชุมนุมที่วัดแจ้งศิริสัมพันธ์ เมื่อวันที่ 29 ธันวาคม พ.ศ. 2553 และนำหนังสือไปจำหน่ายในงาน ก่อนหน้านั้น เมื่อวันที่ 26 เมษายน พ.ศ. 2552 สาธิต ปิตุเตชะ กรรมการบริหารพรรคประชาธิปัตย์ ฟ้องร้องต่อนายกสภาหนังสือพิมพ์แห่งประเทศไทย เนื่องจากไม่พอใจบทบาทการเป็นสื่อมวลชนของศักดา
ประวัติ.
ศักดา เกิดเมื่อวันที่ 15 พฤศจิกายน พ.ศ. 2497 เป็นชาวกรุงเทพมหานคร จบการศึกษามัธยมศึกษาตอนปลาย จากโรงเรียนวัดนวลนรดิศ (รุ่น 80) ปริญญาตรี ครุศาสตรบัณฑิต (ศิลปศึกษา) จุฬาลงกรณ์มหาวิทยาลัย
จารุพรรณ กุลดิลก

ผู้ช่วยศาสตราจารย์ จารุพรรณ กุลดิลก อดีตสมาชิกสภาผู้แทนราษฎร สังกัดพรรคเพื่อไทย อดีตรองคณบดีคณะวิศวกรรมศาสตร์ มหาวิทยาลัยมหิดล เป็น บุตรสาว ของพลตำรวจโท ชัจจ์ กุลดิลก
ประวัติ.
จารุพรรณ กุลดิลก จบการศึกษาระดับปริญญาตรี วิศวกรรมศาสตรบัณฑิต (เกียรตินิยม) สาขาวิศวกรรมเคมี จากมหาวิทยาลัยมหิดล ระดับปริญญาโททางด้านวิศวกรรมเคมี จากมหาวิทยาลัยเบอร์มิงแฮม สหราชอาณาจักร และปริญญาเอก สาขาวิศวกรรมกระบวนการชีวภาพและเทคโนโลยีอาหาร จากมหาวิทยาลัยเทคโนโลยีเบอร์ลิน ประเทศเยอรมนี
การทำงาน.
ดร.จารุพรรณ กุลดิลก เคยรับราชการเป็นอาจารย์ประจำภาควิชาวิศวกรรมเคมี คณะวิศวกรรมศาสตร์ มหาวิทยาลัยมหิดล ในระหว่างปี พ.ศ. 2546 ถึง พ.ศ. 2552 โดยมีตำแหน่งทางวิชาการสูงสุดเป็น ผู้ช่วยศาสตราจารย์ นอกจากนั้นแล้วยังได้รับแต่งตั้งให้ปฏิบัติหน้าที่เป็นผู้บริหารในตำแหน่งผู้ช่วยคณบดี ในระหว่างปี พ.ศ. 2547 ถึง พ.ศ. 2549 และเป็นรองคณบดี ในระหว่างปี พ.ศ. 2549 ถึง พ.ศ. 2551 ต่อมาจึงได้ลาออกจากราชการ และเข้าสู่งานการเมืองโดยการร่วมงานกับพรรคเพื่อไทย 
ในการเลือกตั้ง พ.ศ. 2554 ดร.จารุพรรณ ได้ลงสมัครรับเลือกตั้งในระบบบัญชีรายชื่อ ลำดับที่ 56 และได้รับเลือกตั้งเป็นสมัยแรก
ในวันที่ 6 มิถุนายน พ.ศ. 2555 เขากล่าวว่าคณะตุลาการศาลรัฐธรรมนูญลุแก่อำนาจ
ในวันที่ 25 พฤษภาคม พ.ศ. 2557 เขาถูกคณะรักษาความสงบแห่งชาติออกคำสั่งที่ 14/2557 ให้ไปรายงานตัว
นอกจากงานวิชาการ และงานการเมือง ดร.จารุพรรณ ได้ทำงานเป็นนักเขียน และนักจัดรายการวิทยุ มีผลงานอาทิ คอลัมภ์จิตวิวัฒน์ หนังสือพิมพ์มติชน คอลัมภ์พรมแดนแห่งความรู้ เครือข่ายจิตตปัญญาศึกษา รายการวิทยุชุมชนคนแท๊กซี่ รายการวิทยุชุมชนเสียงคนไทย เป็นวิทยากรรายการ มหาประชาชน People Channel และเป็นวิทยากรรายการ ที่นี่ความจริง Asia Update
ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 49 แต่ไม่ได้รับเลือกตั้ง เนื่องจากพรรคเพื่อไทยมีจำนวนสมาชิกสภาผู้แทนราษฎรมากกว่าจำนวนสมาชิกสภาผู้แทนราษฎรพึงมีตามที่กำหนดไว้ในรัฐธรรมนูญ
ขุมทรัพย์สุดขอบฟ้า 2 ตอน ถล่มวิหารเจ้าแม่กาลี

ขุมทรัพย์สุดขอบฟ้า 2 ตอน ถล่มวิหารเจ้าแม่กาลี  เป็นภาพยนตร์แอ็กชันและผจญภัยในชุดอินเดียน่า โจนส์ ถัดจาก Raiders of the Lost Ark (1981) จัดจำหน่ายโดย พาราเมาท์ พิกเจอร์ส ผลิตโดยลูคัสฟิล์ม กำกับโดย สตีเวน สปีลเบิร์ก ฉายตั้งแต่วันที่ 23 พฤษภาคม ค.ศ. 1984 
เรื่องย่อ.
เรื่องราวก่อนภาคแรกประมาณ 1 ปี ในปี 1935 ดร."อินเดียน่า โจนส์"(แฮริสัน ฟอร์ด) ที่ได้ไปเจรจากับกลุ่ม "ลาวเช" มาเฟียจีนที่เซี่ยงไฮ้ ก่อนที่จะถูกไล่ยิงและขึ้นเครื่องหนีมาพร้อมกับ "วิลลี่ สกอตต์" และ "ชอร์ต ราวด์" ก่อนที่เครื่องบินจะตกที่อินเดีย ทำให้มาพบกับหมู่บ้านที่แห้งแล้ง ดร.โจนส์ จึงต้องตามหาศิวลึงค์และเด็กๆที่ถูกจับไปเป็นทาส จากวังค์ปันกอต ซึ่งเป็นที่กบดานของพวก ตั้กกี ลัทธิบูชาเจ้าแม่กาลี เพื่อนำกลับมาที่หมู่บ้านให้ได้
งานสร้างภาพยนตร์.
ภาคนี้เล่นกับเรื่องความเชื่อและไสยศาสตร์ รวมไปถึงลัทธิบูชายัญ การผจญภัย ประเด็นต่าง ๆ ในเรื่องเช่นความเชื่อ หรือการเล่าถึงตำนานต่างๆ เป็นไปอย่างเรียบง่าย เรื่องราวตำนานในภาคนี้เป็นของฮินดู เช่น พระศิวะ เจ้าแม่กาลี ศิวลึงค์ สังฆรา
ภาคแรกเรื่องหีบศักดิ์สิทธิ์ที่บรรจุบพระคัมภีร์ 10 ประการที่โมเสสนำลงมาจากยอดเขา ส่วนภาค 3 หนังก็เล่นเรื่องจอกศักดิ์สิทธิ์หรือจอกกาลิสที่พระเยซูใช้ในการเสวยพระกระยาหารมื้อสุดท้าย ซึ่งตำนานนี้ยังเกี่ยวโยงมาถึงเรื่องของสงครามครูเสดและอัศวันโต๊ะกลมอีกด้วย นอกจากนี้ก็ยังมีดารารับเชิญ Dan Aykroyd เจ้าหน้าที่สนามบินที่เดินไปคุยไปกับอินดี้
อนุสาวรีย์วอชิงตัน

อนุสาวรีย์วอชิงตัน  เป็นอนุสาวรีย์ที่สร้างเพื่อเป็นเกียรติแก่จอร์จ วอชิงตัน ประธานาธิบดีคนแรกของสหรัฐอเมริกา ตั้งอยู่ ณ กรุงวอชิงตัน ดีซี สหรัฐอเมริกา มีลักษณะเป็นแท่งโอเบลิสก์ ทำด้วยหินอ่อน หินแกรนิต และหินทราย สูง 555 ฟุต 5 ½ นิ้ว (169 เมตร) เป็นสิ่งก่อสร้างที่สูงที่สุดในวอชิงตัน ดี.ซี. ออกแบบโดยโรเบิร์ต มิลส์ สถาปนิกในยุคนั้น เริ่มสร้างใน ค.ศ. 1848 แต่กว่าจะสร้างเสร็จก็ล่วงเข้ามาจนถึง ค.ศ. 1884 ใช้เวลาสร้างนานถึง 36 ปี เนื่องจากเงินบริจาคหมด ประกอบกับเกิดสงครามกลางเมืองอเมริกัน ได้ทำพิธีเปิดอย่างเป็นทางการเมื่อ 9 ตุลาคม ค.ศ. 1888 ใช้หินไป 36,491 ก้อน หนัก 90,854 ตัน ใช้เงินไปทั้งสิ้น 1,187,710 ดอลลาร์สหรัฐ ข้างบนเป็นจุดชมวิว มีลิฟต์และบันได 897 ขั้น หินแต่ละก้อนที่นำมาสร้างบันไดในอนุสาวรีย์ได้มาจากที่ต่าง ๆ ทุกรัฐของอเมริกา และจากการบริจาคจากองค์กรเอกชนและรัฐบาลมิตรประเทศต่าง ๆ ของอเมริกา อาจเรียกว่าเป็นหินนานาชาติ
อนุสาวรีย์วอชิงตัน ตั้งอยู่ทางตะวันออกของอนุสรณ์สถานลินคอล์น ทางตะวันตกของอาคารรัฐสภาสหรัฐอเมริกา และทางใต้ของทำเนียบขาว
เขตโอตะ

เขตโอตะ (; โรมาจิ: "Ōta-ku") เป็น 1 ใน 23 เขตพิเศษของโตเกียว ประเทศญี่ปุ่น ในปี พ.ศ. 2551 มีจำนวนประชากรประมาณ 677,341 มีพื้นที่ทั้งสิ้น 59.46 ตารางกิโลเมตร ถือเป็นเขตที่มีขนาดพื้นที่ใหญ่ที่สุดในโตเกียว
เขตโอตะเป็นสถานที่ตั้งเป็นเขตที่ตั้งของท่าอากาศยานนานาชาติโตเกียว และสำนักงานใหญ่บริษัทต่าง ๆ เช่น แอร์แจแปน, แคนนอน, นัมโค, เซก้า, สกายมาร์กแอร์ไลน์
โอบุ

โอบุ (; โรมาจิ: "Ōbu-shi") เป็นนครที่ตั้งอยู่ในจังหวัดไอจิ ประเทศญี่ปุ่น ในปี พ.ศ. 2548 มีจำนวนประชากรประมาณ 80,981 คน ความหนาแน่น 2,404.42 คนต่อตารางกิโลเมตร
จ้าว เปิ่นชาน

จ้าว เปิ่นชาน (เกิด 2 ตุลาคม ค.ศ. 1957) นักแสดงตลก ละครสั้น และซิทคอมชาวจีน นอกจากนี้ยังเป็นช่างภาพ และกำลังผันตัวไปเป็นผู้กำกับรายการโทรทัศน์
เปิ่นชานเกิดในครอบครัวชนบทนอกเมืองเถียหลิ่ง มณฑลเหลียวหนิง ได้รับการฝึกฝนศิลปะการแสดงพื้นเมืองจากผู้เป็นลุง โดยมีความสามารถในการร้องเพลง แสดง และเล่นซอ เปิ่นชานเริ่มมีชื่อเสียงจากการแสดงในรายการพิเศษของสถานีโทรทัศน์ซีซีทีวีในวันตรุษจีนของปี ค.ศ. 1987 ซึ่งมีการถ่ายทอดสดไปทั่วประเทศจีน และได้แสดงเป็นประจำต่อมาทุกปีจนถึงปัจจุบัน ยกเว้นในปี ค.ศ. 1994
เปิ่นชานได้รับบทตัวประกอบในภาพยนตร์ของจาง อี้โหมว เรื่อง "Keep Cool" (1997) และภาพยนตร์ของเฉิน ข่ายเกอ เรื่อง "The Emperor and the Assassin" (1998) จากนั้นได้รับบทนำในเรื่อง "Happy Times" (2000) ของจาง อี้โหมว และ "Getting Home" (2007) ของจาง หลาง
จ้าว เปิ่นชานได้รับการเสนอชื่อเข้าชิงรางวัลม้าทองคำ สาขานักแสดงนำชายยอดเยี่ยมจากเรื่อง "Getting Home" แต่พ่ายแพ้ให้กับเหลียง เฉาเหว่ย จากเรื่อง "Lust, Caution" 
ในปี 2010 เปิ่นชานได้รับการจัดอันดับให้ติดอันดับ 5 จาก 100 อันดับบุคคลที่มีชื่อเสียงชาวจีน โดยนิตยสารฟอร์บส
ทเว็นตี้จูน เอนเตอร์เทนเมนท์

ทเว็นตี้จูน เอนเตอร์เทนเมนท์ จำกัด (อังกฤษ: 20th June Entertainment Co., Ltd.) เป็นบริษัทผู้ผลิตและจำหน่ายภาพยนตร์ไทย, ละครโทรทัศน์, ภาพยนตร์โฆษณาและสื่อวีดิทัศน์ จดทะเบียนขึ้นเมื่อปี พ.ศ. 2546 มีที่ตั้งอยู่ที่เลขที่ 355/24 ซอยลาดพร้าว 122 (ซอยมหาดไทย) ถนนลาดพร้าว แขวงวังทองหลาง เขตวังทองหลาง กรุงเทพมหานคร 
โดยมีบุคลากรหลักของบริษัท ได้แก่ ทรนง ศรีเชื้อ เป็นกรรมการผู้จัดการและ นุกูล สุขถาวร เป็นผู้จัดการฝ่ายการตลาดลูกค้าต่างประเทศ
ทเว็นตี้จูน เอนเตอร์เทนเมนท์ มีผลงานชิ้นแรก คือ ภาพยนตร์เรื่อง "2022 สึนามิ วันโลกสังหาร" ซึ่งออกฉายในกลางปี พ.ศ. 2552 โดยเป็นภาพยนตร์แนวไซไฟใช้ทุนสร้างถึง 160 ล้านบาท แต่ทว่าเมื่อเข้าฉายแล้วไม่ประสบความสำเร็จเลยทั้งทางรายได้และคำวิจารณ์ โดยภาพยนตร์ทำรายได้ในการเข้าฉายไปเพียงแค่ 3.7 ล้านบาทเท่านั้น
พร้อมมิตร โปรดักชั่น

บริษัท พร้อมมิตร โปรดักชั่น จำกัด (อังกฤษ: Prommitr Production Co., Ltd.) เดิมชื่อ พร้อมมิตรภาพยนตร์ เป็นบริษัทจำกัด สร้างภาพยนตร์ไทยและผลิตสื่อบันเทิงประเภทต่าง ๆ ก่อตั้งโดย หม่อมเจ้าชาตรีเฉลิม ยุคล หรือ ท่านมุ้ย ชื่อบริษัทมาจากชื่อซอยที่ตั้งของ วังละโว้และโรงถ่าย ของ พระเจ้าวรวงศ์เธอ พระองค์เจ้าอนุสรมงคลการ
ปัจจุบัน มีสำนักงาน ณ เลขที่ 52/25 หมู่ 13 ถนนกรุงเทพกรีฑา แขวงและเขตสะพานสูง กรุงเทพมหานคร และมีโรงถ่ายทำภาพยนตร์ขนาดใหญ่ (พร้อมมิตร สตูดิโอ) ที่ตำบลลาดหญ้า อำเภอเมือง จังหวัดกาญจนบุรี
ผลิตและจัดจำหน่ายภาพยนตร์ไทยและละครโทรทัศน์ ตั้งแต่ปี พ.ศ. 2512 จนถึงปัจจุบัน ผลงานเรื่องเด่น ๆ ได้แก่ "สุริโยไท" ในปี พ.ศ. 2544 และภาพยนตร์ชุด "ตำนานสมเด็จพระนเรศวรมหาราช" ระหว่างปี พ.ศ. 2550-พ.ศ. 2557
นอกจากนี้ยังเป็นตัวแทนจำหน่ายการ์ดเกมที่มีเนื้อหาจากภาพยนตร์และภาพยนตร์การ์ตูนต่าง ๆ อีกด้วย เช่น ยูกิโอ เป็นต้น
ท่าอากาศยานมัตสึยามะ

ท่าอากาศยานมัตสึยามะ (; โรมาจิ: "Matsuyama kūkō") เป็นท่าอากาศยานระดับสอง ตั้งอยู่ห่างจากเมืองมัตสึยามะ จังหวัดเอฮิเมะ ทางทิศตะวันตกเฉียงใต้ 5.6 กิโลเมตร
โตเกียวโดม

โตเกียวโดม (; โรมาจิ: "Tōkyō Dōmu") เป็นสนามกีฬาในร่ม ตั้งอยู่ในเขตบุงเกียว โตเกียว ประเทศญี่ปุ่น เปิดใช้งานเมื่อวันที่ 17 มีนาคม 1988 มีควาจุเต็มที่ 55,000 ที่นั่งขึ้นอยู่กับการจัดวาง 
การใช้งาน.
เป็นสนามเหย้าของทีมเบสบอลโยมิอูริไจแอนส์ นอกจากนี้ยังเคยใช้ในการแข่งขันกีฬาเบสบอล อเมริกันฟุตบอล ฟุตบอล เค-วัน และการแสดงคอนเสิร์ต รวมถึงใช้เป็นสถานที่ ๆ ไมก์ ไทสัน ชกป้องกันตำแหน่งแชมป์โลกรุ่นเฮฟวี่เวท กับ เจมส์ "บัตเตอร์" ดักลาส เมื่อวันที่ 11 กุมภาพันธ์ ค.ศ. 1990 ซึ่งไทสันเสียตำแหน่งด้วยการแพ้น็อกในยกที่ 10 ไปอย่างไม่มีใครคาดคิด 
รูปแบบของโตเกียวโดมได้รับอิทธิพลมาจากฮูเบิร์ด เอช ฮัมฟรีย์ เมโทรโดม เมืองมินนีแอโพลิส รัฐมินนิโซตา สหรัฐอเมริกา
ขนาด.
มีความจุ 55,000 ที่นั่ง 
สถานที่ตั้ง.
ตั้งอยู่ในเขตบุงเกียว โตเกียว ประเทศญี่ปุ่น เปิดใช้ครั้งแรกในวันที่ 17 มีนาคม พ.ศ. 2531 ตั้งอยู่ใกล้กับโครากูเอ็งฮอล
เมกะโลซอรัส

เมกะโลซอรัส หรือ เมกาโลซอรัส (ชื่อวิทยาศาสตร์: "Megalosaurus bucklandii") เป็นไดโนเสาร์กินเนื้อหรือเทอโรพอด มีชีวิตอยู่ในยุคจูแรสซิกตอนกลาง เมื่อประมาณ 166 ล้านปีมาแล้ว ฟอสซิลของเมกาโลซอรัสถูกค้นพบในประเทศแถบยุโรปเป็นส่วนใหญ่ ค้นพบโดย บาทหลวงโรเบิร์ต พล็อต ลักษณะของเมกะโลซอรัสคือ มีหัวที่มีขนาดใหญ่ ฟันแบบสัตว์กินเนื้อ เดินด้วยสองข้าหลังอันทรงพลัง มีหางที่ยาวและใหญ่เพื่อรักษาสมดุลของร่างกาย เคลื่อนไหวคอได้อย่างอิสระ ยืดหยุ่น ขาหน้าเล็กและสั้น ประกอบด้วยกล้ามเนื้อแข็งแรง 
เมกาโลซอรัสมีลำตัวยาวประมาณ 9-10 เมตร และมีน้ำหนักราว 1.5 ตัน ชื่อของเมกะโลซอรัสเป็นภาษากรีก ที่มีความหมายว่า กิ้งก่าตัวใหญ่ เมกาโลซอรัสมีสักษณะนิสัยล่าเหยื่อตัวคนเดียว หรือบางครั้งพวกมันก็จะออกล่าเป็นฝูงถ้าล่าไดโนเสาร์กินพืชตัวใหญ่ เนื่องจากเมกะโลซอรัสมีร่างกายที่ใหญ่โตและทรงพลัง เมกะโลซอรัสนั้นเป็นไดโนเสาร์ตัวแรกของโลกทีถูกตั้งชื่ออย่างเป็นทางการโดยมีความหมายว่า กิ้งก่ายักษ์
แอลเบอร์โตซอรัส

แอลเบอร์โตซอรัส (Albertosaurus)เป็นไดโนเสาร์ที่ค้นพบในทวีปอเมริกาเหนือ มีความยาว 9 เมตร ความสูง 5 เมตร หนัก 2,500 กิโลกรัม เดิน 2 ขา ฟันเหมือนเลื่อยเป็นซี่เล็กๆ ใช้กินเนื้อโดยเฉพาะเป็นสัตว์กินเนื้อไดโนเสาร์และกินพืชต่าง ๆ อาศัยอยู่ในยุคครีเตเชียส เมื่อประมาณ 76-70 ล้านปีที่แล้ว มันมีญาติที่ดุร้ายและโด่งดังอย่าง ไทรันโนซอรัส เร็กซ์และคล้ายคลึงกับกอร์โกซอรัสสมาชิกในเครือญาติของมันเป็นอย่างมาก
เช่นเดียวกับไดโนเสาร์นักล่าขนาดใหญ่ชนิดอื่นๆ แอลเบอร์โตซอรัสมีฟันที่แหลมคมใช้กินเนื้อ มีขาหน้าที่เล็ก และขาหลังที่ใหญ่และแข็งแรง ความเร็วในการวิ่งอยู่ที่ประมาณ 14-21 กิโลเมตรต่อชั่วโมง พวกมันล่าไดโนเสาร์กินพืชอย่างแลมบีโอซอรัส,เอ็ดมอนโตซอรัสและซอโรโลฟัสเป็นอาหาร
 มีการคาดเดาว่าพวกมันออกล่ากันเป็นฝูง ซึ่งถ้าใช่ นี่จะทำให้แอลเบอร์โตซอรัสเป็นหนึ่งในนักล่าอันตรายแห่งยุค 
ชื่อแอลเบอร์โตซอรัสแปลว่ากิ้งก่าจากอัลเบอร์ตาซึ่งเป็นเมืองเมืองหนึ่งในแคนาดา ตามสถานที่ที่ขุดพบฟอสซิลของมันครั้งแรก
จนแทบเรียกได้ว่าเป็นไดโนเสาร์ชนิดเดียวกัน
เครือญาติ.
แอลเบอร์โตซอรัสมีญาติที่โด่งดังและดุร้ายอย่างไทแรนโนซอรัส ญาติบางชนิดอยู่ในแถบเดียวกันอย่างกอร์โกซอรัสและเดสเพลโตซอรัส และมันยังมีญาติที่ทวีปเอเชียอย่างทาร์โบซอรัส 
ญาติของมันทุกชนิดมีลักษณะคล้ายกัน คือ รูปร่างใหญ่ ศีรษะใหญ่ ฟันแหลมคม ขาหน้าเล็ก ขาหลังใหญ่ ขนาดและน้ำหนักจะแตกต่างกันไปตามชนิดพันธ์
โดยส่วนใหญ่อาหารที่ล่าจะคล้ายๆกัน คือ ไดโนเสาร์ปากเป็ด และ ไดโนเสาร์มีเขา
ธิราชเจ้าจอมสยาม

ธิราชเจ้าจอมสยาม  เป็นละครโทรทัศน์กึ่งสารคดี ออกอากาศทางทีวีไทย ในวันจันทร์ วันอังคาร และวันพุธ เวลา 20.20 - 21.10 น. ระหว่างวันที่ 6 ตุลาคม - 16 พฤศจิกายน พ.ศ. 2553 รวมทั้งหมด 18 ตอน
ที่มาและเนื้อหา.
ธิราชเจ้าจอมสยาม เป็นละครโทรทัศน์กึ่งสารคดีเฉลิมพระเกียรติพระบาทสมเด็จพระจุลจอมเกล้าเจ้าอยู่หัว (รัชกาลที่ 5) เนื่องในวโรกาสครบรอบ 100 ปีการสวรรคต ในวันที่ 23 ตุลาคม พ.ศ. 2553 โดยได้รับการสนับสนุนจาก ธนาคารกสิกรไทย จำกัด (มหาชน) นับเป็นโครงการเฉลิมพระเกียรติเรื่องที่สามนับจาก สารคดีชุด 100 ปี ไกลบ้าน ตามเสด็จพระพุทธเจ้าหลวง ในปี พ.ศ. 2551 และ เสด็จประพาสต้น ในปี พ.ศ. 2552
โดยมีเนื้อหาเกี่ยวกับแง่มุมต่าง ๆ ของพระบรมวงศานุวงศ์ และพระราชกรณียกิจของพระบาทสมเด็จพระจุลจอมเกล้าเจ้าอยู่หัว ตั้งแต่ยังทรงพระเยาว์จนถึงบั้นปลายพระชนม์ชีพ ซึ่งถึงสะท้อนพระราชกุศโลบายที่ชาญฉลาด สมกับที่พระองค์ท่านได้รับการถวายพระราชสมัญญานามว่า "สมเด็จพระปิยมหาราช"
ในส่วนของการสร้าง มี บริษัท โกลบอล อินเตอร์คอมมิวนิเคชัน จำกัด ซึ่งเคยสร้างสารคดีชุด 100 ปี ไกลบ้าน ตามเสด็จพระพุทธเจ้าหลวง และ เสด็จประพาสต้น มาแล้ว เป็นผู้อำนวยการผลิต ในส่วนของการแสดง มี บริษัท กำลังดี ซอย 6 โปรดักชั่น จำกัด ซึ่งเคยมีผลงานมาแล้วจากละครโทรทัศน์ชุด เรื่องเล่า 9 แผ่นดิน เป็นผู้ผลิต ซึ่งในส่วนของบทละครนั้นได้ คุณหญิงวิมล ศิริไพบูลย์ หรือ ทมยันตี นักประพันธ์ที่มีชื่อเสียงของประเทศเป็นที่ปรึกษา และยังมี ผศ.ดร.วงเดือน นาราสัจจ์, ผศ.ชมพูนุท นาคีรักษ์ และ สุวรรณา สัจจวีรวรรณ นักประวัติศาสตร์ไทย เป็นผู้ค้นคว้าและเรียบเรียงข้อมูล โดยมี พลตรี ม.ร.ว.ศุภวัฒย์ เกษมศรี เป็นผู้ตรวจทานความถูกต้องด้านประวัติศาสตร์อีกชั้นหนึ่ง โดยผู้แสดงนั้นล้วนแต่เป็นนักแสดงหน้าใหม่ทั้งสิ้น ในส่วนของเสียงบรรยาย มีคุณบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เป็นผู้ให้เสียงพากย์พระสุรเสียงของสมเด็จพระปิยมหาราช
ในส่วนของสัญลักษณ์รายการ ทางธนาคารกสิกรไทย ได้เปิดโอกาสให้ประชาชนทั่วไปทำการออกแบบ โดยปิดรับผลงานวันที่ 25 มิถุนายน พ.ศ. 2553 และประกาศผลการออกแบบในวันที่ 30 มิถุนายน พ.ศ. 2553 โดยตัดสินจากแนวคิดและเนื้อหาสาระในสารคดี แสดงให้เห็นความเป็น "ธิราชเจ้าจอมสยาม" แห่งองค์พระบาทสมเด็จพระจุลจอมเกล้าเจ้าอยู่หัว ให้มีเอกลักษณ์โดดเด่น ไม่ล้าสมัยง่าย ใช้ได้หลายโอกาส สามารถนำไปประยุกต์ใช้กับสื่อได้หลากหลายประเภท อาทิ สื่อสิ่งพิมพ์, ภาพเคลื่อนไหว เป็นต้น โดยสัญลักษณ์ที่ได้รับรางวัลชนะเลิศและนำออกอากาศ ออกแบบโดย คุณบำรุง อิศรกุล
หลังการออกอากาศ.
นอกจากนี้แล้ว ทางธนาคารกสิกรไทย ซึ่งเป็นผู้สนับสนุนโครงการ จะออกจำหน่ายเป็นหนังสือปกแข็ง จำนวน 553 หน้า ราคา 1,005 บาท ในชื่อเดียวกัน ตีพิมพ์และจัดจำหน่าย โดย บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) โดยเริ่มจำหน่ายตั้งแต่วันที่ 20 กันยายน พ.ศ. 2553 และจำหน่ายดีวีดีละครโทรทัศน์กึ่งสารคดีชุดนี้ หลังจากสารคดีจบการออกอากาศในเดือนพฤศจิกายน รายได้ไม่หักค่าใช้จ่ายและมอบให้แก่ สภากาชาดไทย เป็นสาธารณกุศล
คณะคาร์เมไลท์ไม่สวมรองเท้า

คณะภราดาไม่สวมรองเท้าแห่งพระนางมารีย์พรหมจารีแห่งภูเขาคาร์แมล (:) เรียกโดยย่อว่าคณะคาร์เมไลท์ไม่สวมรองเท้า (Order of Discalced Carmelites) เป็นคณะนักบวชภิกขาจารในคริสตจักรโรมันคาทอลิก ซึ่งแยกตัวออกมาจากคณะคาร์เมไลท์เดิม โดยมีนักบุญเตเรซาแห่งอาบีลาและนักบุญยอห์นแห่งไม้กางเขนร่วมกันดำเนินการปฏิรูป นักบุญที่มีชื่อเสียงอีกองค์ในคณะนี้คือนักบุญเตแรซแห่งลีซีเยอ
ประวัติ.
เมื่อคณะคาร์เมไลท์แพร่หลายทั่วทวีปยุโรปเป็นเวลาหลายศตวรรษ นักบวชคาร์เมไลท์ทั้งชายและหญิงเริ่มไม่เคร่งครัดในวินัย จนถึงศตวรรษที่ 16 ได้เกิดกระแสเรียกร้องการปฏิรูปคณะนักบวชต่าง ๆ ให้เคร่งครัดในวินัยมากขึ้น ภายในคณะภคินีคาร์เมไลท์ก็มีภคินีเตเรซาแห่งอาบีลาดำเนินการปฏิรูปก่อนแล้ว โดยท่านได้ร่างแผนการปฏิรูปตั้งแต่ ค.ศ. 1563 ให้นักบวชคาร์เมไลท์หันกลับไปรักษาวินัยดั้งเดิมของคณะอย่างเคร่งครัด โดยไม่มีการผ่อนปรน
ในปี ค.ศ. 1567 ท่านได้รับอนุญาตจากอัคราธิการคณะคาร์เมไลท์ให้ตั้งอารามใหม่สำหรับการปฏิรูป ภายในช่วงเวลาตั้งแต่ปี ค.ศ. 1567 จนถึง 1571 จึงตั้งอารามที่เมืองเมดีนา เดล กัมโป, วายาโดลิด, โตเลโด, ปัสตรานา, ซาลามังกา, และอัลบา เด ตอร์เมส
นอกจากนี้ ท่านยังได้ชักชวนภราดายอห์นแห่งนักบุญมัทธีอัส (ซึ่งต่อมารู้จักกันในนามนักบุญยอห์นแห่งไม้กางเขน) ซึ่งขณะนั้นอายุได้เพียง 25 ปีให้ทำการปฏิรูปคณะ ภราดายอห์นตอบตกลง ในฤดูร้อนปีต่อมา ภคินีเตเรซาได้ส่งภราดายอห์นไปสร้างอารามคณะคาร์เมไลท์ปฏิรูปที่ดูรูเอโย (Duruello) ซึ่งถือว่าเป็นอารามแห่งแรกของคณะภราดาคาร์เมไลท์ปฏิรูป
วัตรปฏิบัติของคณะคาร์เมไลท์กลุ่มนี้เคร่งครัดมาก เน้นการอธิษฐาน ใช้ชีวิตแบบยากจน สันโดษ เดินด้วยเท้าเปล่า ด้วยเหตุนี้จึงได้ชื่อว่า คณะคาร์เมไลท์ไม่สวมรองเท้า (Order of Discalced Carmelites)
เมื่อตั้งอารามแล้ว ปรากฏว่ามีภราดาสนใจเข้าร่วมการปฏิรูปอย่างต่อเนื่องทำให้คณะปฏิรูปเริ่มขยายตัว และเกิดการต่อต้านอย่างหนักจากภราดาที่ต้องการผ่อนปรนวินัย อย่างไรก็ตาม คณะคาร์เมไลท์ปฏิรูปก็ได้รับอนุมัติจากสันตะสำนักให้มีสิทธิ์ในการปกครองตนเองอย่างสมบูรณ์ไม่ต้องขึ้นกับคณะคาร์เมไลท์เดิม ในวันที่ 20 ธันวาคม ค.ศ. 1593
คณะคาร์เมไลท์ไม่สวมรองเท้าในประเทศไทย.
คณะคาร์เมไลท์ในประเทศไทยปัจจุบันยังมีเพียงที่เป็นคณะนักบวชอารามิกหญิง ซึ่งมีชื่อเรียกอย่างเป็นทางการว่า ภคินีไม่สวมรองเท้าคณะพระนางพรหมจารีมารีแห่งภูเขาคาร์แมล (The discalced nuns of the order of the Blessed Virgin Mary of Mount Carmel) ส่วนคณะภราดายังไม่ได้จัดตั้งเนื่องจากนักบวชชายยังมีไม่เพียงพอ
คณะคาร์เมไลท์ได้เข้ามายังประเทศไทยครั้งแรกเมื่อปีพ.ศ.2468 (ค.ศ.1925) โดยภคินีได้เข้ามาก่อตั้งอารามคาร์แมลที่กรุงเทพ ถนนคอนแวนต์ สีลม ปัจจุบันอารามของภคินีคาร์เมไลท์ในประเทศไทยมีอยู่ 4 แห่ง คือ กรุงเทพฯ นครปฐม จันทบุรี และนครสวรรค์
นนทนันท์ เอ็นเตอร์เทนเม้นท์

นนทนันท์ เอ็นเตอร์เทนเม้นท์ จำกัด (อังกฤษ: Nontanund Entertainment Co., Ltd.) หรือที่นิยมเรียกกันสั้น ๆ ว่า นนทนันท์ เป็นอดีตบริษัทจำกัดที่ประกอบกิจการสร้างภาพยนตร์ไทยและนำเข้าภาพยนตร์จากต่างประเทศสำหรับฉายในประเทศไทย โดยเฉพาะอย่างยิ่ง ภาพยนตร์ฮ่องกงหรือภาพยนตร์กำลังภายใน และกิจการโรงภาพยนตร์ต่าง ๆ 
นนทนันท์ เอ็นเตอร์เทนเม้นท์ ก่อตั้งขึ้นโดย อานนท์ อัศวานันท์ โดยแรกเริ่มใช้ชื่อว่า กรุงเกษมภาพยนตร์ หรือ กรุงเกษม เอนเตอร์เทนเมนต์ ประกอบกิจการนำเข้าภาพยนตร์ต่างประเทศสำหรับการฉายในโรงภาพยนตร์ต่าง ๆ ในประเทศ เช่น "เดชคัมภีร์เทวดา" ในปี พ.ศ. 2533 เป็นต้น จนได้ชื่อว่าเป็นคู่แข่งรายสำคัญ ของ สหมงคลฟิล์ม ซึ่งจุดเด่นของภาพยนตร์ต่างประเทศของบริษัทนี้ คือ การพากย์ที่เป็นเอกลักษณ์ โดยใช้ทีมพากย์จากช่อง 3
ในส่วนของกิจการการผลิตภาพยนตร์ไทย มีผลงาน อาทิ "คู่กรรม 2" ในปี พ.ศ. 2539, "เพื่อเพื่อน เพื่อฝัน เพื่อวันเกียรติยศ" ในปี พ.ศ. 2540 เป็นต้น และกิจการโรงภาพยนตร์ มีโรงภาพยนตร์ในเครือต่าง ๆ อาทิ แอมบาสเดอร์, รามา, โอเดียน และในต้นปี พ.ศ. 2539 ได้เปิดกิจการโรงภาพยนตร์แห่งแรกในประเทศไทยที่เป็นระบบ THX ทั้งหมด คือ NK THX จำนวน 6 โรง ที่ห้างสรรพสินค้านิวเวิลด์ รัตนาธิเบศร์ จังหวัดนนทบุรี และเปิดเพิ่มอีกต่อมาในกลางปี พ.ศ. 2540 จำนวน 4 โรง ที่ห้างเดอะมอลล์ สาขาท่าพระ
จากภาวะวิกฤตเศรษฐกิจในปี พ.ศ. 2540 ที่ส่งผลกระทบต่อธุรกิจประเภทต่าง ๆ รวมถึงธุรกิจภาพยนตร์ด้วย ทาง นนทนันท์เองก็ต้องปรับตัว โดยเป็นผู้บุกเบิกการนำเข้าภาพยนตร์เกาหลี อาทิ "เดชคัมภีร์บีชุนมู" ในปี พ.ศ. 2544
ปัจจุบัน นนทนันท์ เอ็นเตอร์เทนเม้นท์ ได้ปิดกิจการทั้งหมดลงแล้ว โดยได้เปลี่ยนไปเป็นบริษัท เอ็ม พิคเจอร์ส จำกัด นำเข้าภาพยนตร์ฮอลลีวู้ดและจัดจำหน่ายลิขสิทธิ์วีซีดีและดีวีดีแทน ซึ่งเป็นการควบรวมกิจการกับเครือเมเจอร์ซีนีเพล็กซ์ กรุ๊ป โดยมี วิชา พูลวรลักษณ์ เป็นผู้ถือหุ้นรายใหญ่
เมืองนาย

เมืองนาย หรือ เมืองหน่าย  ตั้งอยู่ที่ละติจูด 20 องศา 30 ลิปดา เหนือ ลองจิจูด 97 องศา 52 ลิปดาตะวันออก อยู่ในพื้นที่รัฐฉานใต้ ฝั่งตะวันตกแม่น้ำสาละวิน ใกล้กับจังหวัดแม่ฮ่องสอน ในอดีตเคยเป็นเมืองลูกของเชียงใหม่สมัยพญามังราย และอดีตเมืองหลวงของรัฐฉาน
สมัยพระเจ้าสีหสุรมหาธรรมราชา เจ้าเมืองอังวะซึ่งเป็นพระโอรสของพระเจ้าบุเรงนอง ยกทัพมาตีเมืองนายซึ่งสมัยนั้นยังขึ้นตรงต่อเชียงใหม่ ประเทศราชของอาณาจักรอยุธยา เป็นเหตุให้สมเด็จพระนเรศวรมหาราชทรงยกทัพไพร่พล 100,000 นายไปเมืองนายและอังวะ ระหว่างเคลื่อนทัพผ่านเมืองเชียงใหม่ พระองค์ประชวรและสวรรคต ณ เมืองหางหลวง สมเด็จพระเอกาทศรถจึงเลิกทัพและทรงนำพระบรมศพกลับมายังอยุธยา
ประวัติศาสตร์.
เมืองนายเป็นเมืองเก่าแก่เจริญรุ่งเรืองมาตั้งแต่อดีต โดยอยู่ในเขตภาคใต้ของรัฐฉาน ซึ่งได้ก่อตั้งมาเมื่อก่อน ค.ศ. 441 ในปี ค.ศ. 1319 เจ้ามังรายได้ฟื้นฟูเมืองนายและแต่งตั้งให้โอรสปกครอง เจ้าที่สืบเชื้อสายมาจากพญามังรายได้สิ้นสุดลงในปี ค.ศ. 1566 เพราะอาณาจักรตองอูเข้ายึด ค.ศ. 1567 เป็นต้นมาเมืองนายขาดเจ้าผู้ปกครอง จึงได้อัญเชิญเจ้าเมืองสี่ป้อมาปกครอง และใน ค.ศ. 1631 ได้อัญเชิญเจ้าเมืองมีดมาปกครองสืบต่อมา ในปี ค.ศ. 1772 เมืองนายเป็นศูนย์กลางของการปกครองเมืองไตสืบต่อจากเมืองแสนหวี รายชื่อเจ้าผู้ปกครองเมืองนายที่สามารถรวบรวมได้มีดังนี้
1. เจ้าเสือเผือกฟ้า (ค.ศ. 1567–1568)
2. โอรสเจ้าเสือเผือกฟ้า 2 องค์ ปกครองร่วมกัน (ค.ศ. 1568–1585)
3. กษัตริย์พม่าได้ส่งตัวแทนมาปกครอง (ค.ศ. 1585–1631)
4. เจ้าหลาคำ (โอรสเจ้าฟ้าเมืองมีด) (ค.ศ. 1631–1675)
5. เจ้าจ๋ามคำ (โอรสเจ้าหลาคำ) (ค.ศ. 1675–1678)
6. เจ้าเสือห่ม (โอรสเจ้าจ๋ามคำ) (ค.ศ. 1678–1704)
7. เจ้าขุนอ้าน (โอรสเจ้าเสือห่ม) (ค.ศ. 1704–1728)
8. เจ้าซูวคาด (โอรสเจ้าขุนอ้าน) (ค.ศ. 1728–1746)
9. เจ้าส่วย มยาด โน (โอรสเจ้าซูวคาด) (ค.ศ. 1746–1772)
10. เจ้าส่วย มยาด จยอ (โอรสเจ้าส่วย มยาด โน) (ค.ศ. 1772–1790)
11. เจ้าขุนส่วยหว่า (โอรสเจ้าส่วย มยาด จยอ) (ค.ศ. 1790–1811)
12. เจ้าจุ่ง (ขุนเมืองเจียงตอง) (ค.ศ. 1811–1842)
13. เจ้าขุนหนุ่ม (โอรส เจ้าขุนจุ่ง) (ค.ศ. 1842–1868)
14. เจ้าโพ (โอ้) (โอรสเจ้าขุนหนุ่ม) (ค.ศ. 1868–1874)
15. เจ้าขุนจี่ (ส่วยจี่) (อาเจ้าขุนโอ้) (ค.ศ. 1874–1884) เจ้าขุนจี่นี้ได้ฆ่าพม่าแล้วหนีไปอยู่ที่เชียงตุง
16. ทากหลู่ (เคยเป็นพระมาก่อน มีเชื้อสายปะโอ) (ค.ศ. 1884–1888)
17. เจ้าขุนจี่ (จากเชียงตุงมาปกครองอีกครั้ง) (ค.ศ. 1888–1914)
18. เจ้าขุนจ่อจ่าม (โอรสของพี่ชายเจ้าขุนจี่) (ค.ศ. 1914–1929)
19. เจ้าจ่อโฮ (โอรสเจ้าขุนจ่อจ่าม) (ค.ศ. 1929–1948)
20. เจ้าเปี้ย (โอรสเจ้าจ่อโฮ) (ค.ศ. 1948–1959)
เจ้าเปี้ย ผู้ปกครองเมืองนาย และบรรดาเจ้าฟ้าเมืองไตทั้งหมด ได้สละอำนาจให้กับรัฐบาลสหพันธรัฐฉานเมื่อวันที่ 25 เมษายน ค.ศ. 1959
ค่าคลาดเคลื่อนการประมาณ

ค่าคลาดเคลื่อนการประมาณ  คือความแตกต่างกันระหว่างค่าจริงกับค่าที่ได้จากการประมาณในข้อมูลบางชนิด ค่าคลาดเคลื่อนการประมาณอาจเกิดขึ้นจาก
ในสาขาเชิงคณิตศาสตร์ของการวิเคราะห์เชิงตัวเลข เสถียรภาพเชิงตัวเลขของขั้นตอนวิธีในการวิเคราะห์เชิงตัวเลข มีการแสดงให้เห็นว่าค่าคลาดเคลื่อนถูกถ่ายทอดโดยขั้นตอนวิธีอย่างไร
ภาพรวม.
เราอาจแยกแยะค่าคลาดเคลื่อนการประมาณออกเป็น ค่าคลาดเคลื่อนสัมพัทธ์ (relative error) และ ค่าคลาดเคลื่อนสัมบูรณ์ (absolute error) ค่าคลาดเคลื่อนสัมบูรณ์คือขนาดของผลต่างระหว่างค่าที่แท้จริงกับค่าประมาณ(ค่าสัมบูรณ์) ส่วนค่าคลาดเคลื่อนสัมพัทธ์คือค่าคลาดเคลื่อนสัมบูรณ์หารด้วยค่าที่แท้จริง และ ค่าคลาดเคลื่อนร้อยละ (percent error) คือค่าคลาดเคลื่อนสัมพัทธ์ที่แสดงในรูปแบบอัตราร้อยละ
ตัวอย่างเช่น ถ้าค่าที่แท้จริงคือ 50 และค่าประมาณคือ 49.9 ดังนั้นค่าคลาดเคลื่อนสัมบูรณ์เท่ากับ 0.1 และค่าคลาดเคลื่อนสัมพัทธ์เท่ากับ 0.1/50 = 0.002 ค่าคลาดเคลื่อนสัมพัทธ์มักใช้เป็นตัวเปรียบเทียบการประมาณของจำนวนที่มีขนาดต่างกัน เช่น การประมาณจำนวน 1,000 ด้วยค่าคลาดเคลื่อนสัมบูรณ์ 3 แย่กว่าการประมาณจำนวน 1,000,000 ด้วยค่าคลาดเคลื่อนสัมบูรณ์ 3 เท่ากัน ด้วยเหตุผลว่ากรณีแรกค่าคลาดเคลื่อนสัมพัทธ์คือ .003 แต่กรณีหลังมีเพียงแค่ .000003 ซึ่งหมายถึงกรณีหลังคลาดเคลื่อนน้อยกว่า
นิยาม.
กำหนดให้ "v" เป็นค่าใด ๆ และมีค่าประมาณเป็น "v"approx ค่าคลาดเคลื่อนสัมบูรณ์เท่ากับ
<math>\epsilon = |v-v_{\text{approx}}|\,</math>
เมื่อขีดตั้งหมายถึงค่าสัมบูรณ์ และถ้า "v" ≠ 0 ค่าคลาดเคลื่อนสัมพัทธ์เท่ากับ
<math>\eta = \frac = \left| \frac{v-v_{\text{approx}}}{v} \right|</math>
และค่าคลาดเคลื่อนร้อยละเท่ากับ
<math>\delta = \frac\times 100\% = \left| \frac{v-v_{\text{approx}}}{v} \right|\times 100\%</math>
นิยามเหล่านี้สามารถขยายเพิ่มเป็นกรณีที่ "v" และ "v"approx เป็นเวกเตอร์ "n" มิติ โดยการแทนที่ค่าสัมบูรณ์ด้วยนอร์ม "n" มิติ
สาคู (อาหาร)

สาคู เป็นอาหารไทยและอาหารว่างชนิดหนึ่ง พบได้ทั่วไปตามแผงลอยริมถนนและตลาดในประเทศไทย ทำจากแป้งของต้นสาคูหรืออาจทำจากแป้งมันสำปะหลัง นำมานวดกับน้ำร้อนให้ดิบ ๆ สุก ๆ ปั้นเป็นก้อน โดยมีเนื้อสัตว์ ผัก หรือเห็ดสับและผัดกับเครื่องปรุงทำเป็นไส้ แล้วนำไปนึ่ง โรยหน้าด้วยกระเทียมเจียว กินกับผักกาดหอม ผักชี และพริกขี้หนู และมักจะกินกับข้าวเกรียบปากหม้อด้วย
ส่วนผสมของสาคูได้แก่เนื้อสัตว์ (เช่น เนื้อหมู เนื้อไก่ เนื้อปลา กุ้ง) ผัก หรือเห็ดสับ แป้งสาคูหรือแป้งมันสำปะหลัง รากผักชี–พริกไทย–กระเทียมโขลกละเอียด หอมแดงสับละเอียด น้ำตาลปี๊บ น้ำปลาหรือซีอิ๊วขาว และถั่วลิสงคั่วบด
คริสตินา ชานี

คริสตินา ชานี (เกิด 6 มกราคม พ.ศ. 2522 —) มีชื่อจริงว่า คริสตินา รัชนี เบิร์ช วงศ์สกุล นักร้องเพลงป็อปลูกครึ่งเดนมาร์ก-ไทย ซึ่งมีบิดาเป็นชาวไทย และมารดาชาวเดนมาร์ก เธอชนะเลิศในการประกวด "Dansk Melodi Grand Prix 2010" ร่วมกับโทมัส เนเวอร์กรีน ด้วยบทเพลง "In a Moment Like This" ซึ่งเธอและเนเวอร์กรีนได้ขับร้องเพลงนี้ในแข่งขันยูโรวิชันส์ซองคอนเทสต์ 2010 ในนามของประเทศเดนมาร์ก และได้รับรางวัลรองชนะเลิศอันดับที่ 4 โดยได้คะแนนถึง 149 คะแนน
อินอะโมเมนต์ไลก์ดิส

อินอะโมเมนต์ไลก์ดิส  เป็นเพลงที่ร้องโดยคริสตินา ชานี และโทมัส เนเวอร์กรีน ซึ่งประพันธ์โดยโทมัส เกียซอน เฮนริก เซธซอน และอีริก เบิร์นโฮลม์ เพลงนี้วางจำหน่ายเมื่อวันที่ 5 กุมภาพันธ์ ค.ศ. 2010 และจะเป็นตัวแทนของเดนมาร์กในการประกวดเพลงยูโรวิชันปี 2010 ที่ออสโล ประเทศนอร์เวย์
บทเพลงนี้เป็นบทเพลงที่ชนะเลิศในการประกวด "Dansk Melodi Grand Prix" ซึ่งจัดภายในประเทศเดนมาร์ก เมื่อวันที่ 6 กุมภาพันธ์ และได้นำเพลงนี้ส่งเข้าแข่งขันยูโรวิชันส์ซองคอนเทสต์ 2010 ในนามของประเทศเดนมาร์ก และได้รับรางวัลรองชนะเลิศอันดับที่ 4 ของการประกวดครั้งนี้ ด้วยคะแนน 149 คะแนน
ต่อมาวงดนตรีสกอตต์ ของประเทศสวีเดน ได้นำทำนองของเพลงอินอะโมเมนต์ไลก์ดิสมาแต่งเพลง โดยเป็นเพลงที่มีชื่อว่า "Vi gör det igen"
รอย ซัลลิแวน

รอย ซัลลิแวน (7 กุมภาพันธ์ ค.ศ. 1912 — 28 กันยายน ค.ศ. 1983) เป็นเจ้าหน้าที่อุทยานแห่งชาติชาวอเมริกัน ประจำอุทยานแห่งชาติเชนันโดอาห์ในรัฐเวอร์จิเนีย ช่วงระหว่างปี ค.ศ. 1942 ถึง 1977 โดยที่ซัลลิแวนได้เคยถูกฟ้าผ่ามาแล้วถึงเจ็ดครั้งในช่วงเวลาที่ต่างกัน ซึ่งสามารถรอดชีวิตมาจากเหตุการณ์ดังกล่าวได้ทุกครั้ง ด้วยเหตุนี้เขาจึงได้รับฉายา "มนุษย์สายล่อฟ้า" เขาได้รับการยอมรับในบันทึกสถิติโลกกินเนสส์ในฐานะที่เคยได้รับอุบัติเหตุจากฟ้าผ่ามากกว่ามนุษย์คนอื่น ๆ ที่ยังคงมีชีวิตอยู่ แต่แล้วเขากลับเสียชีวิตลงด้วยกระสุนของตัวเองในวัย 71 ปี อันเนื่องมาจากความรักที่ไม่สมปรารถนา
ชีวิตส่วนตัว.
ซัลลิแวนเกิดที่กรีนเคาน์ตี รัฐเวอร์จิเนีย ในวันที่ 7 กุมภาพันธ์ ค.ศ. 1912 เขาเริ่มทำงานในฐานะเจ้าหน้าที่พิทักษ์ป่า ในอุทยานแห่งชาติเชนันโดอาห์ในปี ค.ศ. 1936 ได้มีการกล่าวถึงซัลลิแวนว่าเป็นเขาเป็นคนที่มีพละกำลัง ผิวหน้าขรุขระ ซึ่งมีลักษณะคล้ายกับนักแสดงที่มีชื่อว่าจีน แฮกแมน ผู้คนต่างพยายามหลีกเลี่ยงที่จะไม่อยู่ใกล้กับเขาในช่วงหลังอันเนื่องมาจากการกลัวถูกฟ้าผ่า และนี่จึงเป็นเรื่องที่น่าเสียใจสำหรับเขา ครั้งหนึ่งเขาได้เคยกล่าวไว้ว่า "เช่น เมื่อผมเดินไปกับหัวหน้าพิทักษ์ป่าในวันหนึ่ง ได้มีฟ้าผ่าลงมา หัวหน้าได้กล่าวว่า ผมจะขอไปหาคุณในภายหลังก็แล้วกัน" ในวันที่ 28 กันยายน ค.ศ. 1983 ซัลลิแวนได้เสียชีวิตลงในวัย 71 ปี ด้วยการยิงตัวเองเข้าที่ศีรษะ หมวกเจ้าหน้าที่สองใบของเขาได้รับการจัดแสดงในกินเนสส์เวิลด์เอ็กฮิบิทฮอลในนครนิวยอร์กและรัฐเซาท์แคโรไลนา
โทมัส เนเวอร์กรีน

โทมัส เนเวอร์กรีน (เกิด 6 มกราคม พ.ศ. 2521 —) มีชื่อจริงว่า โทมัส คริสเตียนเซน  นักร้องเพลงป็อปจากเมืองอาฮุส ประเทศเดนมาร์ก ปัจจุบันเขาอาศัยอยู่ในกรุงมอสโก ประเทศรัสเซีย ในปี พ.ศ. 2552 เขาได้เข้าแข่งขันการประกวดยูโรวิชันซองคอนเทสต์ 2009 ในนามประเทศรัสเซียมาแล้ว จนในปี พ.ศ. 2553 เขาได้ชนะเลิศในการแข่งขันประกวดร้องเพลง "Dansk Melodi Grand Prix 2010" ร่วมกับคริสตินา ชานี ในปีเดียวกันนั้นเองเนเวอร์กรีนและชานีก็ได้เข้าแข่งขันประกวดยูโรวิชันซองคอนเทสต์ 2010 ด้วยบทเพลง "In a Moment Like This" ซึ่งเนเวอร์กรีนและชานีได้ขับร้องเพลงนี้ในแข่งขัน และได้รับรางวัลรองชนะเลิศอันดับที่ 4 โดยได้คะแนนถึง 149 คะแนน
ผลงาน.
อัลบั้ม.
Since You've Been Gone.
ออกจำหน่ายเมื่อวันที่ 2 ตุลาคม ค.ศ. 2003 โดย CD Baby
In a Moment Like This.
ออกจำหน่ายเมื่อวันที่ 21 พฤษภาคม ค.ศ. 2010 ร่วมกับคริสตินา ชานี โดยมายเวย์มิวสิก
คุณนายตื่นสาย

คุณนายตื่นสาย  เป็นพืชล้มลุก อวบน้ำในวงศ์ผักเบี้ย สามารถสูงได้ถึง 40 ซม.มีประมาณ 40 สายพันธุ์ในการปลูกเลี้ยงในปัจจุบัน มีการกระจายพันธุ์ในโลกเก่าตั้งแต่แอฟริกาเหนือถึงตะวันออกกลางและอนุทวีปอินเดียถึงเอเชียตะวันออกเฉียงใต้ และออสตราเลเซีย ดอกชนิดนี้บานเมื่อมีแสงแดดส่องทั่วถึง
คุณนายตื่นสายมีชื่อพื้นเมืองอื่นอีกดังนี้: ผักตาโค้ง (นครราชสีมา) ผักเบี้ยดอกเหลือง (กลาง) ผักเบี้ยใหญ่ (กลาง) และ ผักอีหลู (เงี้ยว แม่ฮ่องสอน)
ลักษณะทางพฤษศาสตร์.
คุณนายตื่นสายเป็นไม้คลุมดิน ลำต้นอวบน้ำสีม่วงแดง แผ่ทอดเลื้อยไปตามผิวดิน ใบเดี่ยว เรียงสลับ ใบรูปไข่กลับแกมรูปรี กว้าง 1-2 เซนติเมตร ยาว 2-3 เซนติเมตร ปลายใบแหลม โคนใบสอบ ขอบใบเรียบ แผ่นใบอวบน้ำ ผิวใบด้านบนสีเขียวอ่อนถึงเขียวเข้ม บางพันธุ์มีขอบใบขลิบสีแดง
ดอกสีขาว ชมพู แดง เหลือง ส้ม ออกเป็นดอกเดี่ยวตามซอกใบหรือปลายกิ่ง กลีบดอกชั้นเดียว บอบบาง ขอบกลีบดอกหยักเป็นคลื่น บานเมื่อได้รับแสงแดดตอนเช้า ดอกบานเต็มที่กว้าง 1-1.5 เซนติเมตร ผลแห้งแตก มีเมล็ดจำนวนมาก
ซีเอ็นเอ็นเติร์ก

ซีเอ็นเอ็น เติร์ก  เป็นช่องรายการข่าวยอดนิยมจากซีเอ็นเอ็นออกอากาศด้วยภาษาตุรกี ออกอากาศในประเทศตุรกีเท่านั้น ไทน์วอนเนอร์และโดก์อาน เมดย่า กรูบู (Doğan Medya Grubu) เป็นเจ้าของ ออกอากาศครั้งแรก เมื่อวันที่ 11 ตุลาคม ค.ศ. 1999 สำนักงานอยู่ที่เมืองอิสตันบูล
มาร์ลีน ยัน

มาร์ลีน ยัน (เกิด 9 มกราคม พ.ศ. 2536 —) นักแสดงและนักร้องชาวแคนาดา ที่มีเชื้อสายกัมพูชา, เวียดนาม, จีน, ไทย และอินเดีย เธอเป็นที่รู้จักกันจากซีรีส์เรื่อง "How to Be Indie"
ประวัติ.
มาร์ลีน ยัน เกิดเมื่อวันที่ 9 มกราคม พ.ศ. 2536 ที่เมืองเซนต์โทมัส รัฐออนแทริโอ ประเทศแคนาดา เธอเป็นบุตรสาวคนโตของครอบครัว เธอมีบิดาคือนายสุขา และมารดาชื่อ นางเอียร์ (Ear) และมีน้องสาวที่มีอายุน้อยกว่าเธอสามปีชื่อ เทเรซา ครอบครัวเธอมีเชื้อสายกัมพูชา, เวียดนาม, จีน, ไทย และอินเดีย เธอสามารถใช้ภาษาเขมรได้ เธอเริ่มการแสดงและร้องเพลงตั้งแต่เธอมีอายุได้เพียง 10 ขวบ และเธอได้แสดงในโรงละครท้องถิ่น ในปีแรกที่เธอได้เรียนในโรงเรียนมัธยมคาทอลิกจอห์นปอล เธอได้แสดงในเรื่องโรมิโอและจูเลียต
เริ่มต้นการแสดง.
เธอได้เซนต์สัญญาการแสดงตั้งแต่เธอมีอายุได้ 14 ปี ในปีต่อมาเธอได้แสดงครั้งแรกที่ช่องYTV กับซีรีส์เรื่องแรกของเธอ คือ "How to Be Indie" ปีต่อมาเธอได้รับบท โซเฟีย ในเรื่อง "Connor Undercover" ทางช่องแฟมิลี จนต่อมาในปี พ.ศ. 2553 เธอได้แสดงภาคสองของซีรีส์เรื่อง "Wingin' It" เธอได้แสดงประกบคู่กับดีแลนด์ เอเวอร์เรตต์ นักแสดงเด็กชื่อดัง ปัจจุบันเธอได้รับบทคิตตี้ ในเรื่อง "Made...The Movie" และเธอได้แสดงภาพยนตร์เรื่อง "Trigger " และปัจจุบันเธอได้แสดงเรื่อง "How to Be Indie" ที่จะฉายรอบปฐมทัศน์ภายในปี พ.ศ. 2553
เจี้ย ยฺเหวียน

เจี้ย ยฺเหวียน (อักษรโรมัน: Chieh Yuan; 15 มีนาคม ค.ศ. 1945 — 16 พฤศจิกายน ค.ศ. 1977) เป็นนักแสดงและเป็นนักต่อสู้ป้องกันตัว โดยได้เป็นนักแสดงให้กับสตูดิโอชอว์บราเธอร์ และใน ค.ศ. 1972 เขาได้มีส่วนร่วมในภาพยนตร์เรื่องไอ้หนุ่มซินตึ๊ง เกมมังกรของบรูซ ลี ซึ่งต่อมา เจี้ยได้เสียชีวิตในปี ค.ศ. 1977 ด้วยอาการสมองบวม อันเป็นสาเหตุของการเสียชีวิตแบบเดียวกันกับบรูซ ลี
คอคอดคอรินท์

คอคอดคอรินท์  เป็นผืนดินแคบ ๆ ซึ่งเชื่อมระหว่างเพโลพอนนีสและส่วนที่เหลือของกรีซแผ่นดินใหญ่ ใกล้กับเมืองคอรินท์ มีอาณาเขตติดต่อกับอ่าวคอรินท์ทางตะวันตก และอ่าวซาโรนิกทางตะวันออก นับตั้งแต่ ค.ศ. 1893 คลองคอรินท์ได้ตัดผ่านคอคอดกว้าง 6.3 กิโลเมตร ซึ่งทำให้เพโลพอนนีสกลายสภาพเป็นเกาะ
ปัจจุบัน สะพานถนนสองแห่ง สะพานทางรถไฟสองแห่ง และสะพานที่สามารถแช่น้ำได้อีกสองแห่งที่ปลายสุดทางสองด้านของคลองซึ่งเชื่อมต่อกับคอคอดฝั่งที่เป็นกรีซแผ่นดินใหญ่กับฝั่งเพโลพอนนีส นอกจากนี้ สะพานฉุกเฉินทางทหารยังพบที่ด้านตะวันตกสุดของคลองอีกด้วย
แนวคิดของเส้นทางลัดเพื่อร่นเวลาเรือซึ่งแล่นรอบเพโลพอนนีสมีประวัติยาวนานมาตั้งแต่สมัยกรีกโบราณ ความพยายามครั้งแรกที่จะสร้างคลองเกิดขึ้นในสมัยของทรราช เพริแอนเดอร์ หรือ เพริแอนกรอส ในช่วงศตวรรษที่ 7 ก่อนคริสตกาล โครงการก่อสร้างดังกล่าวถูกยกเลิกไปเนื่องจากความยากลำบากในการก่อสร้าง และสร้างทางลาดหินเหนือพื้นดินซึ่งง่ายกว่าและเสียค่าใช้งานน้อยกว่าแทน ซึ่งก็คือ ถนนดิโอกอส ไว้สำหรับใช้ในการขนส่ง ส่วนที่เหลือของดิโอกอสยังคงหลงเหลืออยู่จนถึงปัจจุบันติดกับคลองคอรินท์ เมื่อสาธารณรัฐโรมัน (หรือในภายหลัง จักรวรรดิโรมัน) เข้าควบคุมกรีซ ได้มีความพยายามหลายประการในการสร้างเส้นทางลัด ในรัชสมัยของจักรพรรดิไทบีเรียส วิศวกรพยายามที่จะขุดคลอง แต่ไม่ประสบความสำเร็จเนื่องจากการขาดอุปกรณ์ที่ทันสมัย ดังนั้น จึงมีการแก้ปัญหาโดยใช้วิธีการแบบอียิปต์โบราณ คือ เรือจะถูกกลิ้งข้ามคอคอดบนขอนไม้ อันเป็นวิธีการเดียวกับการขนก้อนแกรนิตเพื่อสร้างพีระมิด ในปี ค.ศ. 67 จักรพรรดิเนโรผู้คลั่งไคล้วัฒนธรรมกรีก มีพระบรมราชโองการให้ทาส 6,000 คนขุดคลองโดยใช้พลั่ว ในปีต่อมาหลังจากจักรพรรดิเนโรสวรรคต จักรพรรดิกาลบาผู้สืบราชบัลลังก์ ทรงยกเลิกโครงการดังกล่าวเนื่องจากทรงเห็นว่าแพงเกินไป
อเมริกัน ทัวร์ริสเตอร์

อเมริกัน ทัวร์ริสเตอร์  เป็นยี่ห้อของกระเป๋าเดินทางชื่อดัง เริ่มแรกนายโซล คอฟเลอร์ (Sol Koffler) เป็นผู้ก่อตั้ง American Luggage Works ในเมืองโพรวิเดนซ์ รัฐโรดไอแลนด์ ประเทศสหรัฐอเมริกา ในปี ค.ศ. 1932 หรือปี ค.ศ. 1933ด้วยเงินเก็บทั้งชีวิตของเขา แต่เขาถูกกำหนดให้ขายกระเป๋าเดินทางเพียงใบละ 1 ดอลล่าห์ ในช่วงภาวะเศรษฐกิจตกต่ำครั้งใหญ่ ต่อมากิจการก้าวหน้านายคอฟเลอร์จึงเปลี่ยนชื่อเป็น"อเมริกัน ทัวร์ริสเตอร์"
ในปี ค.ศ. 1993 อเมริกันทัวร์ริสเตอร์ถูกซื้อกิจการจากบริษัท Astrum International ซึ่งเป็นผู้ผลิตกระเป๋าเดินทางแซมโซไนท์ และต่อมาได้เปลี่ยนชื่อเป็นบริษัทแซมโซไนท์ใน 2 ปีต่อมา
ปัจจุบันอเมริกัน ทัวร์ริสเตอร์นับว่าเป็นบริษัทในเครือของแซมโซไนท์ แต่มีต้นทุนในการผลิตต่ำกว่า
จีเอ็มเอ็ม พิคเจอร์

จีเอ็มเอ็ม แกรมมี่ ได้เปิดบริษัทผู้ผลิตและจำหน่ายภาพยนตร์ไทย ในชื่อ แกรมมี่ภาพยนตร์ หรือ แกรมมี่ ฟิล์ม เป็นบริษัทในเครือแกรมมี่ บริหารงานสร้างโดย ไพบูลย์ ดำรงชัยธรรม บุษบา ดาวเรือง ร่วมด้วย ยุทธนา มุกดาสนิท มีภาพยนตร์เรื่องแรกคือ คู่กรรม ในปี พ.ศ. 2538 โดยมี ธงไชย แมคอินไตย์ และอาภาศิริ นิติพน แสดงนำ กำกับการแสดงโดย ยุทธนา มุกดาสนิท, พันธุ์ธัมม์ ทองสังข์ และ นิพนธ์ ผิวเณร ซึ่งได้รับรางวัลภาพยนตร์ยอดเยี่ยมรางวัลตุ๊กตาทองไป จากนั้นบริษัทได้ผลิตภาพยนตร์อีก 5 เรื่องจนถึงปี พ.ศ. 2543 จึงหยุดไป
ต่อมาจีเอ็มเอ็ม แกรมมี่ได้เปิดบริษัทผลิตภาพยนตร์ไทยใหม่ในชื่อ จีเอ็มเอ็ม พิคเจอร์ โดยเริ่มสร้างภาพยนตร์เรื่องแรกในปี พ.ศ. 2545 คือเรื่อง 15 ค่ำเดือน 11 ร่วมกับ หับโห้หิ้น ฟิล์ม และยังได้สร้างภาพยนตร์อีกหลายเรื่องในช่วงปี พ.ศ. 2545 - พ.ศ. 2547 จนประสบความสำเร็จอย่างสูงทั้งรายได้จากภาพยนตร์เรื่อง แฟนฉัน โดยร่วมทุนสร้างกับ ไท เอ็นเตอร์เทนเมนต์ กับ หับโห้หิ้น ฟิล์ม 
ภายหลังทั้ง 3 บริษัทได้รวมกันก่อตั้งบริษัทใหม่เป็น จีเอ็มเอ็ม ไท หับ (GTH) เมื่อปี พ.ศ. 2547 เป็นบริษัทผลิตภาพยนตร์ในเครือแกรมมี่ ได้สร้างภาพยนตร์อีกหลายเรื่องจนประสบความสำเร็จอย่างสูงทั้งรายได้และได้รับความนิยมชมชอบแทบทุกเรื่อง เช่น "รถไฟฟ้า มาหานะเธอ, กวน มึน โฮ, ลัดดาแลนด์, ATM เออรัก เออเร่อ, พี่มากพระโขนง, คิดถึงวิทยา, ไอฟาย..แต๊งกิ้ว..เลิฟยู้" เป็นต้น จนถึงปี พ.ศ. 2558 รวม 11 ปี 
บุคคลสำคัญ.
ผู้อำนวยการสร้าง.
<templatestyles src="Col-begin/styles.css"/>
ผลงานภาพยนตร์.
จีเอ็มเอ็ม ไท หับ (GTH).
"ดูเพิ่มเติมที่ จีเอ็มเอ็ม ไท หับ"
พรอวิเดนซ์

พรอวิเดนซ์  เป็นเมืองหลวงของเมืองที่มีประชากรหนาแน่นที่สุดในรัฐโรดไอแลนด์ สหรัฐอเมริกา และเป็นเมืองแรกๆ ที่ก่อตั้งในสหรัฐอเมริกา ตั้งอยู่ในพรอวิเดนซ์เคาน์ตีบนปากแม่น้ำพรอวิเดนซ์ ตอนเหนือของอ่าวนาราแกนเซตส์ เป็นเมืองที่มีขนาดใหญ่เป็นอันดับสามในเขตนิวอิงแลนด์ ใน ค.ศ. 2010 มีประชากรประมาณ 178,042 คน ซึ่งเป็นเมืองที่มีประชากรมากที่สุดอันดับ 37 ของประเทศ และเป็นที่ตั้งของมหาวิทยาลัยบราวน์ มหาวิทยาลัยชื่อดังในไอวีลีก
พรอวิเดนซ์ ก่อตั้งใน ค.ศ. 1636 โดยโรเจอร์ วิลเลียมส์ นักเทววิทยา ซึ่งถูกเนรเทศจาก (Massachusetts Bay Colony) หนึ่งในอาณานิคมทั้งสิบสามของอังกฤษ เขาตั้งชื่อเมือง "พรอวิเดนซ์" เพื่อให้เป็นเกียรติแด่ "พรหมลิขิตที่เมตตาของพระเจ้า" (God's merciful Providence) โดยเขาเชื่อว่าพระเจ้าเปิดเผยที่หลบภัยแก่เขาและผู้ติดตามของเขาเข้ามาตั้งรกรากที่นี่ หลังจากนั้นมันกลายเป็นเมืองแรกๆ ในสหรัฐอเมริกาที่มีการพัฒนาด้านอุตสาหกรรม พรอวิเดนซ์กลายเป็นที่จดจำในอุตสาหกรรมอัญมณีและเครื่องเงิน ด้วยเหตุนี้ชื่อเล่นของพรอวิเดนซ์จึงเรียกว่า "รังผึ้งแห่งอุตสาหกรรม" (Beehive of Industry) แต่ใน ค.ศ. 2009 เมืองได้เรียกชื่อใหม่ของตัวเองว่า "เมืองหลวงแห่งการสร้างสรรค์" (Creative Capital) เนื่องจากแหล่งการศึกษาและชุมชนทางศิลปะที่มีมากมายในเมืองนี้
การศึกษาเมืองพรอวิเดนซ์.
วิทยาเขตสำคัญของวิทยาลัยและมหาวิทยาลัยในรัฐโรดไอแลนด์
นอกจากนี้ยังมีวิทยาลัยชุมชนโรดไอแลนด์ (วิทยาเขตลิสตันและดาวน์ซิตี้) มหาวิทยาลัยโรเจอร์ วิลเลียมส์ (วิทยาเขตพรอวิเดนซ์) และมหาวิทยาลัยโรดไอแลนด์ (วิทยาเขตพรอวิเดนซ์)